Orientazioa | San Fermin Ikastola\nIkaslearekiko gure begirada eta jardun pedagogikoa, haurraren gaitasunetan oinarritzen dela esateak, pertsona guztiek gaitasunak dituztela onartzea dakar. Honela, pertsona guztiak bakarrak eta errepikaezinak garela aitortuz, aniztasuna gure gizartearen ezaugarritzat jotzen dugu.\nGaitasunak ditugun bezala, zailtasunak ere baditugu, eta horien guztien jabe izanik eta autoestimu erreal batetik abiaturik, ikaslea bere ikaskuntza prozesuan laguntzea dugu helburu. Hori da San Fermin Ikastolako orientazio arloaren eginkizun nagusia.\nHorregatik, ikastolan ezartzen diren antolaketa, metodologia eta curriculum neurri guztien helburua erantzun inklusibo bat eskaintzea da, ikasleak eskola ibilbide arruntean daudela sustatzen duena. Hortaz, hezkuntza laguntzako premiak dituzten ikasleei erantzuna emanen zaie irakasle guztien parte-hartzearekin eta tutoreak koordinatzen duen erantzunetik.\nBaliabide horiek guztiak modu inklusiboan antolatu eta gero, kasu batzuetan beharrezkoa izaten da espezialisten parte-hartzea (pedagogo terapeutikoa, logopeda edota zaintzailea). Laguntza hau ohiko ikasgelaren barnean eta ikuspuntu inklusibotik gauzatzen dugu. Horrela, zenbait helburu sendotzeaz gainera, ikaskuntza prozesu arruntean parte hartzea bermatzen da.\nArlo honetako lan ildo garrantzitsuenak, ondorengo lerrootan zehazten dira:\nHezkuntza laguntzarako beharren detekzioa , baloraziorako irizpideak eta prozedurak zehaztu.\nIkasketa arazoengatik, ezgaitasunagatik, jokabidearen nahaste larriagatik edo goi gaitasunengatik hezkuntza laguntzarako beharren identifikazioa eta balorazioa.\nIkastetxeko neurri curricular eta antolaketa neurrien deskripzioa.\nAniztasunari erantzuteko plana aurrera eramateko giza baliabide eta baliabide materialen kudeaketa.\nFamiliekin eta kanpoko profesionalekin elkarlana.\nAniztasunari erantzuteko planaren jarraipena eta ebaluazioa.


Oxfamen azken txostenaren arabera atzeraldi handiaren osteko desberdintasunen igoeran soldatapekoek izandako errenta galerak ez ezik, enpresa handien zerga jokabideak ere berebiziko garrantzia izan du. Desberdintasunak lausotzeko lanabes inportanteena fiskalitatea izanik enpresen zerga ekarpena gero eta apalagoa da. Elkarteen Gaineko Zergak 2016an 2007aren erdia bildu zuen dirutan Espainiako Estatuan, baita Hego Euskal Herrian ere. Araba, Bizkaia eta Gipuzkoan Elkarteen Gaineko Zergaren kopurua itundutako diru bilketaren %14,5 zen 2007an, baina 2016an ehuneko hori %8,2ra jaitsi zen.\nMendebaldeko ekonomia politika ofizialetan agenda liberala indartu ahala gertatzen ari da kapitalaren jabeen gaineko zerga arintzea. Horretarako bi bide erabili ohi dira, mozkinen gaineko tasaren jaitsiera eta kenkarien hedapena. Ekonomia Lankidetza eta Garapenerako Erakundeko – ELGA-OECD– herrialdeetan zerga horren batez besteko tasa %32,2koa zen mendearen hasieran eta 2016an %24,7koa. Jaitsierak ez du etenik, horrela abenduaren hasieran AEBetako Senatuak azken hiru hamarkadetako zerga erreformarik gogorrena onartu zuen. Neurri behinena Elkarteen gaineko Zergaren tasa %35etik %20ra jaistea izan da. Donald Trumpen ortodoxia ekonomikoaren lehen garaipen politikoa. Frantzian Emmanuel Macronen gobernua hainbat neurri liberal onartzeko bidean da, horien artean Elkarteen Gaineko Zergaren %33,3ko tasa %25era jaistea.\nConfesbask-en argudioak erabili dituzte alderdiok neurria legitimatzeko. Neurri honek inbertsioa handituko omen du eta beraz enplegua. Hau da erabilitako argudio nagusia eta ez da balekoa. Izan ere, aspaldiko ebidentzia enpirikoak bertan behera utzi du garai bateko mozkinen, inbertsioaren eta enpleguaren arteko ekuazioa\nTestuinguru honetan ulertu behar da Araba, Bizkaia eta Gipuzkoarako Gasteizko gobernuak PPren laguntzarekin itundutako Elkarteen Gaineko Zergaren beherakada indartsua. Akordioak datozen bi urtetan zerga honen tasa %28tik %24ra jaistea aurreikusten du (enpresa txiki eta ertainentzat tasa egungo %24tik %20ra beheratuko da). Confesbask-en argudioak erabili dituzte alderdiok neurria legitimatzeko. Neurri honek inbertsioa handituko omen du eta beraz enplegua. Hori da erabilitako argudio nagusia eta ez da balekoa. Izan ere, aspaldiko ebidentzia enpirikoak bertan behera utzi du garai bateko mozkinen, inbertsioaren eta enpleguaren arteko ekuazioa. Esaterako, azken krisialdiko datuek erakutsi dute enpresen mozkinak handitu diren arren inbertsio produktiboa egoera geldikorrean dagoela, baita gurean ere. Irabaziak handitu ahala finantza merkatuetako inbertsioa handitu dena, izaera espekulatzailea eta oso iheskorra den inbertsioa alegia. Eta horrek ez du enplegua era esanguratsuan sortzen.\nGainera enpresa produktiboetan txertatu den kapital urriaren parte gehiena ez da enplegua sortzera bideratu, baizik eta zorrak ordaintzera eta kasurik hoberenean ere enplegua sortzen ez duten produkzio eta berrikuntza sistemen hobekuntzara. Azkenaldian egon den enpleguaren hedapen xumea enplegu finko eta osoa zatikatu eta prekarioa bihurtzearen ondorioz eman da neurri handi batean.\nBestalde, atzerriko inbertsioa erakartzeko Elkarteen Gaineko Zergaren tasa jaitsiera ona dela ere entzun da argudio gisa. Irizpide hau balekoa da Irlanda edo Luxenburgo bezalako zerga paradisuen kasuetarako, baina horretarako tasa %6,25era jaitsi beharko litzateke. Hori balitz euskal estrategia produktiboaren helburua, industria 4.0 delakoa hutsala litzateke. Ostera, azterketa ugarik frogatzen dute zerga arintzea enpresa transnazionalen kokapen estrategietako faktore moduan oso atzean kokatzen dela.\nZerga atzerakada honek gizarte zerbitzu eta prestakuntza publikoen maila eta kalitatea arrisku bizian ipintzen ditu eta, horrenbestez, desberdintasun sozioekonomikoak areagotzeko joera indartzen du.\nKanal hauetan artxibatua: Iritzia | Fiskalitatea


Bermeoko egoitzan gizarte-lanaren zerbitzuak duen helburu nagusia da erabiltzaileek eta familiei arreta ematea, egiteko nagusiak hauek izanik:\n•\tErabiltzaileei eta familiari egoitzan sartzeko baldintzei buruzko argibideak ematea, eta hasierako balorazioa egitea.\n•\tFamiliei laguntza ematea sartzeko eta egokitzeko prozesuan....\nBermeoko pertsona gaituei zuzendutako zerbitzua da. Egoiliarrek sartu eta irteteko askatasun osoa dute. Egoitzako zerbitzu guztiak dituzte eskura, hau da, sukaldea, errehabilitazioa, dinamizazio soziokulturala. Goizean eta gauean etxez etxeko laguntzaile bat joaten da, sukaldean, garbiketan, jatekoa eta botikak hartzen laguntzeko …\nSancti Spiritus egoitzaren gaur egungo eraikinak 3.200 m2 erabilgarri ditu, 5 solairutan banatuta. Erakina oso-osorik berritu da, zatika, eta lanak 2010ean amaitu dira. Erabilerraztasun-baldintza guztiak bete, oztopo arkitektonikoak kendu eta espazio orekatuak sortu dira, eta espazio zabalak eta dinamikoekin batera, gune babestu eta lasaiagoak ditugu, egoiliarrek eta familiek euren beharrizanen arabera giro egokia izan dezaten.\nBermeoko Sancti Spiritus egoitzan gure langileen ratioak Aldundiak ezartzen dituenak baino handiagoak dira. Gure profesional guztiek, adinekoen beharrei erantzuteko formazio egokituta eta eguneratuta dute.\nBermeoko Sancti Spiritus egoitzan gure langileek eskaintzen dituzte zerbitzu guztiak: erizaintza, zuzeneko arreta, sukaldea, arropa-garbiketa … Jatekoak ere, gure langileek erosi eta prestatzen dituzte bertoko sukaldean.\nAstero, egokitutako ibilgailuan irteerak antolatzen ditugu, erabiltzaile guztiek komunitatearekin harremana izan dezaten. Nagusientzako aisian eta denbora librean espezializatutako langileak ditugu.


Enpresa industrialak digitalizatzeko programa zabalik dago irailera arte - SPRI\nEnpresa industrialak digitalizatzeko programa zabalik dago irailera arte\nEusko Jaurlaritzak, SPRIren (Enpresen Garapenerako Euskal Agentziaren) bitartez, zabalik mantenduko du laguntza-programa honen deialdia, zeinaren helburua baita euskal enpresa industrialei 4.0 Industrian sartzen laguntzea.\nSPRIk zabalik mantenduko du Industria Digitala programaren deialdia, zeinaren bidez laguntzak emango baitira euskal enpresak errazago eta azkarrago sar daitezen 4.0 industriara.\nIndustria Digitala Programak enpresa industrialak digitalizatzeko proiektuak sustatzen ditu.\nEskaintza osatzeko, urtero zabaltzen da industria arloko ikerketa esperimental eta estrategikoei zuzendutako Hazitek laguntza-programa.\nEskaerak spri.eus/ayudas webgunean tramitatzen dira. Informazio gehiago 902702142 telefonoan\nEusko Jaurlaritzak, SPRIren (Enpresen Garapenerako Euskal Agentziaren) bitartez, zabalik mantenduko du laguntza-programa honen deialdia, zeinaren helburua baita euskal enpresa industrialei 4.0 Industrian sartzen laguntzea. Zehazki, Industria Digitala programak 2,26 milioi euroko aurrekontua du fondo galdurako diru-laguntzak emateko, eta Basque Industry 4.0 Estrategiaren markoan garatu den tresnetako bat da. Basque Industry 4.0 estrategia Eusko Jaurlaritzak diseinatu duen lan-mapa bat da, bere bitartez euskal industria Europako abangoardian kokatzeko.\nIndustria Digitala programak eta Basque Industry 4.0 ekimenak helburutzat dute laguntzak ematea manufaktura sektoreko ETE industrialei EIKTak txertatzeko beren prozesuetan, eta baita ere produktu industrialen diseinuan eta montajean lan egiten dutenei. Jaurlaritzak 2,26 milioi euroko aurrekontua bideratu du programa horretara.\nEkintza honen helburua da EIKTak sartzea ETE industrialek sustatutako 300 proiektutan, horietako bakoitzak gehienez 18.000 euro jasoko dituelarik. Manufaktura sektoreko ETEak izan behar dute, jarduera industrialeko zentroa Euskadin eduki behar dute eta laguntzaren xede den ekintza ere Euskadin garatu beharko dute. Diruz lagundu daitezkeen proiektuak arlo hauetakoren batekoak izango dira: hornikuntza katearen kudeaketa, informazioaren kudeaketa integratua, bezeroekiko harremanak, produktuaren bizi zikloa, produkzio prozesua kontrolatzeko sistemak, prebentziozko mantenimenduaren kudeaketa edo produkzio prozesuarekin lotutako logistikaren kudeaketa. Laguntza hauek ere diru-laguntza bezala emango dira; mikroenpresen eta enpresa txikien kasuan %50ekoak izango dira eta enpresa ertainen kasuan %30ekoak.\nPrograma horietarako eskaerak www.spri.eus/laguntzak webgunean tramitatuko dira. Informazio gehiago 902702142 telefonoan\nGaur deialdia ireki duten horiez gain, Eusko Jaurlaritzak baditu aktibatuta beste tresna batzuk, laguntza emateko 4.0 Industriako teknologiak txertatzea helburu duten ekimenei, tresna berrien bidez edo lehendik existitzen direnak berbideratuz. Azken multzo horretan sartzen da, adibidez, Hazitek programa. Hazitek Zientzia, Teknologia eta Berrikuntza Planaren barruko programa bat da, ikerketa industrialeko edo garapen esperimentaleko proiektu lehiakorrak nahiz estrategikoak laguntzen dituena. ETEei zuzendutako programa horrek diru-laguntzak ematen ditu produktu berriak edo oinarri teknologikoko enpresa berriak garatzeko, eta orobat laguntzak ematen ditu I+G-ko proiektu estrategikoak martxan jartzeko.\n2017an Hazitek programak 82 milioi euro inguru inbertitu zituen kontzeptu horietan, eta babesa eman zien 800 enpresaren 755 proiekturi, guztira 294 milioi euroko inbertsioa egin zelarik I+G arloan.\n2018rako aurreikuspenen arabera, 83 milioi euro banatuko dira, enpresen I+G-ko jarduera 2017koa baino handiagoa izan dadin.\nGainera, Eusko Jaurlaritzak baditu beste laguntza batzuk Basque Industry 4.0 multzoan sartzen direnak eta SPRIren bitartez kudeatzen direnak: Banda Zabala Zabaltzeko Programa (PEBA) –azpiegitura industrialetako konektagarritasuna hobetuko duena-, eta beste hainbat ekintza, laguntza ematen dutenak 4.0 industriako profesionalak ezagutu, sentsibilizatu eta prestatzeko, Enpresa Digitala eta 4.0 Industriako Barnetegi Teknologikoak programen bidez.


IDK-ko neskak prest #DiaLiga-ko Play-Offa jokatzeko - Federación Guipuzcoana de Baloncesto\nIDK-ko neskak prest #DiaLiga-ko Play-Offa jokatzeko\nPasa den larunbatean Azu Muguruzaren neskek garaipena lortu zuten Caceresen aurka, haien bigarren segidako Play-Offa jolasteko aukera eman zien partida. IDK Gipuzkoak liga seigarren postuan bukatu du 14 garaipen eta 12 porroteko balantze batekin.\nDonostiarrek ostegunetik aurrera Zaragozako Mann-Filter taldearen aurka jokatuko dute, sailkapenaren hirugarren postuan dagoen taldea. Kanporaketa fasea hiru partidetan jokatuko da, lehenengo partida ostegunean Zaragozan hasten.\nBi jokatutako partidetako balantzeak garaipen bat talde bakoitzarentzako ekarri du. Muguruzaren neskek Zaragozan pasa den urrian irabazi zuten (68-73) eta Víctor Lapeñaren taldeak Gaskan 5 puntuen aldearengatik irabazi zuen (58-63).\nBerdintasun maximoa dago Erreginaren Kopa jokatu zuten bi taldeen artean, aragoiko hiriburuan jokatu zen txapelketa pasa den urtarrilean. Datorren ostegunean 21:00etan, TELEDEPORTEn, lehenengo dolua ikusi ahal izango dugu.\nIDK Gipuzkoak datorren igandean 20:00etan Zaragozako taldeari harrera egingo dio Josean Gaskan. Donostiar polikiroldegian Nesken Ligako play-offa gozatu ahal izango dugu. Animatu zaitezte guztiok gure neskak sostengatzera hitzordu hain garrantzitsu honetan!\nbasketfem gipuzkoa IDK liga dia mann-filter saskigipuzkoa\nPaper ona egin dute Euskadiko selekzioek #PlanetaMini2018-ean\nHemen dago VII Mini Easo Kopa


Genero indarkeria – KRIMINOLOGIA GABINETEA\nHome > Formakuntza > Genero indarkeria\nE Emakume biktima bati egiten zaion edozein jokabide bortitz, sexu edo genero identitatea dela eta bere ongizate fisikoa, psikologikoa edo soziala urratzen duena. Desberdintasun egoeran oinarritutako indarkeria hori harreman emozionalek, bikotekideek edo bikotekide ohiek lotura duten edo izan dituztenek gauzatzen ditu.\nEmakumeek izate hutsagatik eragiten duten indarkeria da eta emakumeen osotasunaren, duintasunaren eta askatasunaren aurkako erasoa da, edozein dela ere gertatzen den eremukoa. Gizonek emakumeengan duten menderaketa harreman sistema honek kalte fisikoak, psikologikoak, sexualak eta / edo sozialak ditu, mehatxuak eta behartzak eta askatasun gabetze arbitrarioa bitartekoak.\nEmakumeentzako Institutuak (2016, 1. or.) adierazi du “erasotzailearen helburua emakumea kaltetzea eta emakumea kontrolatzea dela, beraz etengabe sortzen da denboran zehar eta modu sistematikoan, estrategia beraren zati gisa “.\nDefentsa juridikoa Zerbitzuak\nLantokiko Jazarpena Mobbing-a\nLaneko eta Laneko Arriskuen Prebentziorako Aholkularitza\nLankidetza (ikerketa), aholkularitza eta laguntza poliziaren gehiegikerien aurrean\nEskolako jazarpena – Bullying-a


Antzerkia, dantza eta akrobaziak — dantzan.eus\nHemen zaude: Hasiera › Hemeroteka › Antzerkia, dantza eta akrobaziak\nAntzerkia, dantza eta akrobaziak\nLarunbatean, uztailaren 17an, antzerkia, dantza eta akrobazia bateratzen dituen Cia Moveoren Echoes izeneko ikuskizuna taularatuko da Durangoko Uda kulturaz blai programaren barruan.\nEusko Jaurlaritzako Hezkuntza, Hizkuntza Politika eta Kultura Sailak Sarearen bidez antolatzen duen Dantzaren XVII. Zirkuituaren koreografia Festival d’Arts de Carrer de La Mercè jaialdian estreinatu zen 2020an.\nPiezak, modu ludiko eta ironikoan, “gure banakotasun-nahia eta gure arteko konexio/mendekotasunak” gogorarazi nahi ditu. “Non sortzen dira gure ekintzak, gure pentsamenduak, gure nahiak? Geureak dira ala inguratzen gaituen munduaren oihartzunak dira?”\nEchoes ikuskizunak hizkuntza propio eta oso fisikoa erabiltzen du, antzerkia, dantza eta akrobazia nahasten dituena.\nCia Moveo 2005etik, gorputzaren aukera narratiboak eta mugimenduaren aberastasun espresiboa esploratzen ditu. Jestuen bidezko ilustraziotik urruti eta nabarmenkeriatik bereizitako gorputzaren plastikotasun abstraktutik urruti, Moveo konpainiak hizkuntza fisikoaren garapena ikertzen eta lantzen du, askotariko diziplinen arteko lotura bilatuz etengabe.


Baztango udal artxibategia osorik tratatzeko lanak abiatu dituzte - Erran.eus\nBaztango udal artxibategia osorik tratatzeko lanak abiatu dituzte Ttipi-Ttapa\nLau urtez eginen dira lanak, 47.500 euroko aurrekontuarekin\nJoan den urtearen akaberaz geroztik Baztango udal artxibategiak sortu eta gordetako dokumentazioa osorik tratatzeko lanak hasi dira. Lanaren helburua herritarrei zerbitzu hobea ematea izanagatik, artxibategia herritarren jakinmina pizteko hainbat agiri berezi eta interesgarriren gordailua da. Horien artean kaperatasun eskubidea aitortzen duen 1441eko jatorrizko agiriaren 1763ko kopia ederra aipatzen ahal da (argazkian). Kaperatasun eskubidea aitortzen duen 1441eko jatorrizko agiriaren 1763ko kopia ederra.\nBertzalde, Batzar Nagusiaren lehenengo akta liburua bertan atxeman daiteke. 1673koa izanik orduko bizimoduaren lekukotasuna ematen du eta, bitxikeri bezala, hartzak ehizatzeagatik egiten ziren ordainketak aipatzen ditu. Bertzalde XVIII. mende akaberako errolda dago. Zeinak, biztanleriaren, baserrien, ekonomiaren, toponimiaren eta bertze hainbat gai interesgarriren bilakerari buruzko informazioa ematen baituen.\nAgiri berezi horietaz gain udalaren eguneroko jardunerako beharrezkoak diren informazioak pilatzen dira bertan. Artxiboaren antolaketa eta katalogazioarekin kontsultak egiteko denbora ttipituko da eta lana arinduko. Hala, herritarren eskaerak lasterrago erantzuten ahalko dira. Bertzalde, bailarako ondarea den artxiboak bere balioa berreskuratuko du, Baztango garapen historiko eta kulturalaz gain, bertze arlo aunitzi buruzko informazioa ere ematen baitu.\nEgin beharreko lanen artean artxibategiko dokumentazioa kudeatzeko softwarearen garapena ere dago.\nUdal artxibategiak sortu eta gordetako dokumentazio osoaren tratamendua egiteko kontratazioa, eskaintza hoberena eginik, Ereiten enpresak eskuratu zuen. Lanak lau urtez eginen dira eta 47.500 euroko aurrekontua dute.\nBaztango udal artxibategia osorik tratatzeko lanak abiatu dituzte Arizkunen larunbatean egitekoa den Kirikoketa egunari buruz mintzatu gara Jo Ala Jo elkarteko Xabier Torresekin.


BESTEEN HITZETAN | Kirola | Berria\nAitor Murua Euskal selekzioko hautatzaile ohia\n«Oso gaztetatik erakutsi ditu kalitatea eta burua. Oso gazterik hasi zen eski alpinoan lehiatzen, eta jaitsieretan ez dago nork eutsi. Azkar ez, oso azkar jaisteko gai da, eta seguru. Oso gutxitan ikusi dut erortzen. Jaisten jakinda, asko irabazia zuen mendiko eskian. Emaitzak hasi eta segituan etorri ziren. Hamabost urterekin hasi zen gurekin, eta, garapen garaia denez, fisikoki indartsu jartzea kostatu zaio, baina aurtengoak, gorputza sendotu ondoren, bere urtea behar du. Zorte pixka batekin, emaitza bikainak lortuko ditu mundu mailan, hau da, Europako lehiakideekin lehiatzeko moduan ikusiko dugu. Selekzioko harribitxia da, eta eredu bat gazteentzat.\nPertsona gisa, taldeko mutila da. Umoretsua, toki guztietan ongi etorria... Hori bai, ia beti ahazten zaio zerbait, besteren batena hartzen du... baina hori, familiatik datorkio. Aita eta hiru seme-alabak berdinak dira».\nIñigo Lariz Euskal selekzioko hautazailea\n«Zer esan handia emango duen mutila da. Izugarrizko kalitatea du kirolari moduan. Benetako talentua da. Mendi eskiatzaile gisa, inor baino gehiago da jaitsieratan. Erraztasun berezia du, haurra zela eski alpinoan ibili eta gero. Fisikoki, gorakada handia izan du azken urtean. Igotzen maila bikaina du, eta, teknikoki, oso ona da irristatzeko prozesuan eta aldaketak egiterakoan. Kirolari aparta, emaitzek itsutzen ez dutena, eta, eskiaz gain, surfa eta beste kirolak egiten dituena, oso maila onean, gainera».\nAntonio Alcalde Espainiako selekzioko kidea\n«Duela lau urte ezagutzen dugu elkar, eta oso lagun ona da. Pertsona gisa ere oso ona da, beti laguntzeko prest dago. Berarekin oso ondo pasatzen dut. Kirolari gisa, teknikoki, maila izugarria dauka, besteok behar dugunaren erdiarekin nahikoa izaten du gure mailan jartzeko. Ez du inoiz lasterketa bat galdutzat ematen, eta, are gutxiago, amaiera maldan behera izaten bada. Ez zara inoiz mendiko eskiatzaile bat izango, noizbait Iñigok maldan behera ziztu bizian eta algaraka aurreratzen ez bazaitu, kar-kar».


Demokratak eta biolentoak - Azpeitiko Gaztetxie - Uztarria (Azpeitia)\n2019ko urr. 18a, 13:24\n'Demokratak eta biolentoak', horrela du izena Joxe Azurmendiren liburu ezagun batek, Euskal Herriko gatazka politikoan espainiar agentzia politiko nagusiek eraikitako kontakizunari erreferentzia eginez. Oraindik orain gatazka politikoen zentraltasuna binomio honek hartzen duela ikusten dugu. Demokratak zuzenbide estatua bere egiten duten alderdiak (burgesak, ezinbestean) dira, eta biolentoak aldiz erregimen politikoa beren praxian errefusatzen dutenak. Kataluniako gatazka politikoa bidegurutzera iritsi da aste honetan, eta aliantza zalantzatiak hautsi dira bat- batean edo. Ordena burgesa, izan Katalan nazionalista ala espainolista, zibismoaren eta hiritargoaren balio unibertsalen defendatzaile gisara agertzen zaigu, eta balio sistema horren barnean biolentziaren monopolioa gorputz polizial zein militarraren eskuetan izatea ezinbestekoa zaie. Bien bitartean, demokrazia zuzenbide- estatuaren eta konstituzio itxi baten mugak gainditu ezinean ageri da, desberdin ekiten dutenei debekuak ezarriz. Askatasunaren bertuteak alderantzizko ordena jarraitu behar lukeela uste dugu: disidentziarako askatasuna, ezberdin pentsatu eta jarduteko libertatea, eta ez muga hertsiak dituen estatus batekiko obedientzia itsua.


Familia turismoaren inguruko lehen jardunaldiak hartu dituzte Zarautzek eta Oriok - Urola Kostako Hitza : Urola Kostako Hitza\nFamilia turismoaren inguruko lehen jardunaldiak hartu dituzte Zarautzek eta Oriok\nBasque Tour Turismoaren Euskal Agentziak eta Zarauzko Udalak familia turismoaren inguruko jardunaldiak antolatu dituzte, lehen aldiz. Gaur Modelon izan dira hainbat aditu eta turismoaren alorrean lan egiten duten profesionalak, eta besteak beste, "familia bidaiarien kontsumo ohiturak", "familientzako helmuga turistikoak" edota "Euskadiren erronkak" izan dituzte mintzagai. Biharko Orion jarri dute hitzordua, Arraunetxean.\n(Onintza Lete Arrieta)\nBasque Tour Turismoaren Euskal Agentziak eta Zarauzko Udalak aurten antolatu dituzte familia turismoaren inguruko jardunaldiak aurrenekoz. Oraingoan Zarautzek eta Oriok hartu dute egitasmoa; Modelo aretoan izan dira gaurko saioak, eta bihar, Orioko Arraunetxera mugituko dira adituak eta turismoaren inguruan lan egiten duten profesionalak.\nJardunaldietako parte hartzaileak goizean goiz bertaratu dira Modelora, eta irekiera ekitaldian Xabier Txurruka Zarauzko alkateak, Maite Cruzado Gipuzkoako Foru Aldundiko Turismoko zuzendari nagusiak eta Sonia Perez Eusko Jaurlaritzako Turismo, Merkataritza eta Kontsumoko sailburuak hartu dute hitza.\nHiru mahai inguru izan dira goizean: Familia bidaiarien jokabidea eta kontsumo ohiturak; Familientzako helmuga turistiko bat sortzeko pilulak; eta Familientzako helmuga gisa merkaturatzeko gakoak. Besteak beste, Esther Facchin Zarauzko Turismo saileko arduradunak eta Eider Etxeberria Urola Kostako Turismo teknikariak hitz egin dute. Zarautz eta familia turismoa izan ditu hizpide Facchinek, eta Etxeberriak, “eskualde baten ikuspuntua” mahaira atera du; hain zuzen, Urola Kostarena.\nMerkatu Plazan bazkaldu ostean, arratsaldean ere izan dira saioak Modelon: Familientzako helmuga gisa merkaturatzeko gakoak; Familia Turismoa Euskadin. Jardunbide egokiak; eta Euskadiren erronkak familientzako helmuga turistiko gisa. Hala, 18:00etan amaitu dute gaurko prestatutako egitaraua.\nBihar, hitzordua Orion\nBihar jarraituko dute jardunaldiek, Orioko Arraunetxean, baina ez dira saio irekiak izango; Euskadi familia turismoa proiektuaren barruan zuzendutako hitzaldiak izango dira. Networking tailerrak egingo dituzte Iker Fernandezen eskutik, eta jarraian, eskualdeko hainbat gune ezagutzeko aukera izango dute; hala nola, Begi Bistan, Talaiberri upeltegia edota Zumaiako kanpina eta Geoparkea.


Foruko Udala - Foruk San Inazio Jaiak ospatuko dauz\nForuk San Inazio Jaiak ospatuko dauz\nForuko San Inazio jaiak datorren barikuan, uztailak 27, hasiko dira. Beste urte batez, ez dira faltako ohiko "Erregelen" aurreskua, aurton 31. urteurrena ospatzen da. Herri kirolak protagonistak izango dira, Busturialdeko herri arteko sokatira txapelketagaz.\nSan Inazio jaien hasierako eguna, barikua, uztailak 27a izango da. Gaueko 21:00etan txupinazoa botako da ta jarraian poteoa eta makailau dastaketa, trikitixagaz alaituta.\nZapatuan, uztailak 28, 11:30etan VII. Kuadrilen arteko paella Txapelketa hasiko da, izen ematea Urdaibai Tabernan. Eguerdiko 12:00etan giro ezinhobea biziko da Busturialdeko herri arteko Sokatira Txapelketan. Bertan, Arratzu, Bermeo, Busturia, Forua, Kortezubi, Mendata, Murueta eta Nabarniz herrietako tiratzaileek parte hartuko dabe.\nOndoren, 14:30etan, paellak aurkezteko momentua izango da. Gauean, rocka izango da nagusi "Iheskide", "Itziarren Semeak" eta "Bide Batez" taldeekaz.\nDomekan, uztailak 29, nagusien eguna, dianaren ostean, Meza Santua ospatuko da 12:30etan, herriko koroak abestuta.. Amaieran, gitarra audizioa eta "Urdaibai Dantza Taldea"ko gaztetxoen ekitaldia izango dira. 14:45etan, nagusien omenaldia izango da Baserri Maitean. 20:00etan bertso emanaldia izango da: Etxaun Lekue,Unai Iturriaga, Fredi Paia eta Ander Elortegi bertsolariekaz.\nJaia jarraituko da astelehenean, uztailak 30, umeentzako eta "txikiteroentzako" ekitaldi ezberdinekaz. Uztailak 31an, San Inazio egunean, Erregelen aurreskuaren XXXI. urteurrena ospatuko da, besteak beste.


Elkarlana, STEAM eta sariak Bermeoko lasterketan – Lauro Ikastola\nElkarlana, STEAM eta sariak Bermeoko lasterketan\nLauro Admin erabiltzeak argitaratua. 21 martxoa, 2022.\nMartxoaren 20an, igandea, Kid’s kit car proiektuko ikasturteko GOBLIN kategoriako lehen lasterketan parte hartu dugu Bermeon. Lehen Hezkuntzako bi taldek, 5. eta 6. mailetako ikasleek osotuta, aurkeztu zituzten euren kotxe elektriko jasangarriak, Geldiezinak eta Formulauro.\nEguraldiak lagundu zuen jardunaldi honetan, bereziki azpimarratzekoa izan zen ikasle eta euren familien parte-hartze eta laguntza: eskerrik asko denoi inplikazioagatik!\nSariei dagokienez, Lauroko taldeek 3 sari lortu zituzten:\nBest Presented Team: LAURO IKASTOLA\nDRAG -1st PLACE: GELDIEZINAK\nGOBLING GATHERING -3rd PLACE: GELDIEZINAK\nKotxe elektrikoen Kid’s kit-car – Greenpower Iberia STEAM proiektuan 2017 urtean parte hartzen hasi ginen, Euskadin jarduera aitzindaria izanik, ekimen honen ezaugarriengatik: talde-lana, disziplinartekotasuna (teknologia + hizkuntzak + plastika + matematika + jasangarritasuna), ekintzailetza, finantzazio-iturri eta baliabideak bilatzea, sormena, marketina, hezkidetza eta ikas-komunitate osoaren partaidetza.\nHurrengo hitzordurako, prest!\nBatxilerrerako matrikula ofiziala, martxoaren 28tik apirilaren 8ra18 martxoa, 2022 Lauroko ikasleak ITP eta BEC-eko ekitaldian, Industria Erronka programaren amaieran23 martxoa, 2022


Trebakuntza en Gorbeialdea\nAtal honetan Gorbeialdek Turismo arloan garatzen dituen prestakuntzarako edukiak aurkeztu nahi dizkizuegu. Puntu honetan Gorbeialden sektore honetan lan egiten duten pertsonen prestakuntza azpimarratu nahi dugu, Gorbeialde destino lehiatsua eta berritzailea izateko prestakuntza izatea hain zuzen.\nHonela, Gorbeialdetik etengabeko prestakuntzaren garrantzia ikusten dugu eta are gehiago Turismoa bezalako sektore aldakor batean. Horregatik Gorbeialdetik eskualdeko turismo alorrean lan egiten duzuen guztioi animatu nahi zaituztegu prestakuntza jardueretan parte hartzera. Ez bakarrik aldaketetara egokitzeko, baizik aldaketa horietatik etekina ateratzeko.\n© 2020 Eskubide guztiak gordeak


Larunbata, 17 Apirila 2021 19:00\nHezurbeltzak proiektuak ibilbide luzeko eta nortasun eta izen handiko hiru artista bildu ditu eta bere zuzeneko emanaldietan musika gainditzen duen unibertso propioa sortzen da. Kantu eta testuetan besteak beste emigrazioa, gizarteko pertsonaia baztertuak eta horien inguruko istorioak plazaratzen dira, poetika, kritika, umorea eta edertasuna uztartuz eta atrezzo eta giro bakan baten baitan aurkeztuak.\nJon Maia Soria bertsolaria taldeko abeslaria eta letragilea da. Musika arloan, hainbat musika talde eta abeslarirentzat egin ditu letrak, eta Karidadeko Benta taldearen sortzaile abeslari eta letragilea izan zen. Idazlea, dokumentalgile eta komunikabideetan kolaboratzailea da.\nJesús Prieto Pitti, gitarrajolea, ESMUC-en, Kataluniako Goi Mailako Musika Eskolan lizentziatua da jazz eta musika modernoan. Gaur egun gitarra akustiko eta elektrikoan irakaslea da bertan. Estatu espainiarreko hainbat eta hainbat talderekin lan egin izan du: Los Secretos, Celtas Cortos, La Cabra Mecánica, Manolo Escobar eta abar.\n2021 apirilak 17, larunbata | 19:00\nLekua: Kutxa Kultur Plaza. Tabakalera (4. solairua). Donostia / San Sebastián\nSarrera aldez aurretik: 10 €\nSarrera leihatilan: 12 € (Tabakalerako informazio puntuan (1. solairua) hasi baino ordubete lehenago), Online salmentan agortu ez badira.


Mini Hotel Elita. Rock, Alushta webgune ofiziala aisialdirako 2020 2022\nErosi Jatetxea Bar Cafe Hotela Rock-en Alushta-n Jatetxea tabernako kafetegiko lokalen salmenta\nOngi etorri rock hotel onena "Orion"!\nsanatorio parkea "lantegiak" - Herriaren margolanak "Utux-eko UTUX parkeko parke erraldoia ematen du Tavrida M. M. BaroZzy gobernadoreak 1813-1814an sortutako lurraldean. Sobietar garaietatik lorategi-parkeko arkitekturaren monumentua da eta estatuak babestuta dago. Parkearen eremua - 7,68 hektarea.\nKobazuloa oihu bat - rock, jatorri bolkanikoa, itsasoaren gainean dorreak hamarnaka metroko metroko itsaslabar batekin.\naireportura - Simferopol - 70 km\nItsasora - 100 m\nhondartzan - 100 m\nZentroa - Alushta - 12 km\n"ametsa" herrixka txiki baten hego-hegoaldean dago, erdigunetik hamabi kilometrora dagoena. Inguruan eskualdeko erakargarri natural nagusiak daude - Ayu Dag mendia, kapa atzaparra, hegaztien itsaslabarrak. Ibiltzean, janari dendak, farmazia, kafetegia, hondartza. Krimeako garraio gune nagusira - bidearen ordu eta erdi baino gehiago ez.\nMini-hotela itsasotik urruntasun maila desberdinetan kokatutako hiru egoitzek osatzen dute - lehenengo, bigarren eta hirugarren kostaldeko lineetan. Logela bikoitzaren kategoria, junior suite eta suite beharrezko altzariak eta aparatuak daude, denak aire girotua, telebistak, komun pribatuak dutxarekin hornituta daude, hainbat logeletan balkoiak dituzte.\nArropa garbitegiak eskuragarri daude, eraikinetatik gertu aparkalekuak, haririk gabeko Internet, alokairua aparatu osagarriak.\nHarri-hondartza eguzkitako eguzkiak eta aterkiak daude 50 eta 150 metro arteko distantzia, hautatutako kasuaren arabera.\nZein gutakoek ez dute itsasoan bizitzea amesten? Surfaren zaratatik esnatu, igeri egin belaontziak, egunsentia behatzeko. Udako oporretan ordaindu dezakezu! Opor berezi bat hotelean hotelean egitera gonbidatzen zaituztegu, Cliff-en kokatuta dagoen hotelean - Krimeako Herri Txikia, hau da, itsaso beltzaren itsasertzean, Mini-Hotelak eta etxebizitza pribatuak.\nrock Krimeako hegoaldeko kostaldeko zati eszeniko lasai batean dago, Alushta hirien eta Yalta hirien artean. Turista ugariek ikuspegi pintoreskoak erakartzen dituzte, ezarritako estazio azpiegiturak, turistei aisialdirako eta entretenimendurako beharrezkoak diren guztiei eskainiz.\nKrimeako udako oporretan erosotasun absolutua izan nahi baduzu, arreta Orion hotelari. Rock betirako zure memorian geratuko da, txango interesgarrien ondoren eta hondartzako opor atseginak izan ondoren, Orion hoteleko gela modernoetako batera itzuliko zara.\nOrion hotela 6 solairuk osatzen dute eta gonbidatuei ostatua eskaintzen die "estandarra" eta "familia suite" kategorian.\nLogela guztiak material hipoalergeniko naturalez osatuta daude, beharrezko altzariak eta etxetresna elektriko modernoak ditu.


naiz: agenda - Hitzaren Dantza 2017\nIrailaren 17an Hitzaren Dantza jaialdiaren hirugarren edizioa izango da Getxon, euskal kulturaren zale eta jarraitzaileentzako hitzordua. Goizeko 11etan hasita, bertsolari, dantzari, soinujole, txistulari, panderojole, txalapartari, abeslari, joaldun eta euskaltzale aldra batek ibiliko ditu Algortako kaleak eta plazak.\nEkimena 2015ean sortu zen, ALBEren 35. urteurrenean. Hiru urteko ibilbide labur honetan, progresio handia egon da, bai kantitatean, bai eta kalitatean ere.\nJaialdiak betiko formatuari eutsiko dio aurten ere. Goizean kalejira eta zazpi geldialdi izanen dira, denak gune desberdinetan. Simon Otxandategiko joaldunak ere kalejiran parte hartuko dute.\nBazkaria San Nikolas plazako frontoian egingo da, 200 lagunentzako tokiarekin. Bazkalostean, iazko moduan, txalaparta, bertsoak, kantuak eta dantzak izango dira. 18:00etan hasita eta 21:00ak arte, erromeria izanen da ‘Garilak 26’ taldearekin.\nSalsidu Hiribidea, 20, 48991 Andra Mari\nHitzaren Dantza egitaraua


Durangaldeko bertsolari taldeak irabazi du Gazteen XXVII. BBK sariketa - Durangaldea - Anboto.org\nDurangaldeko bertsolari taldeak irabazi du Gazteen XXVII. BBK sariketa\nAritz Maldonado 2019-04-04 13:01\nDurangaldeko taldeak irabazi du aurtengo XXVII. BBK sariketa. Irune Basagoitik, Ander Sarriugartek, Eider Gallastegik, Gorka Pagonabarragak, Iruri Altzerrekak eta Bittor Altubek osaturiko seikoteak jantzi du txapela.\nHain zuzen ere, azken honek finalisten arteko bizkaierarik egokienaren saria ere jaso zuen finalean. 466,50 puntu poltsikoratu zituen Durangaldeko taldeak; aurkariak, Hego Uribeko taldeak, ostera, 407 puntu. Finaleko saioko aurkezlea Ainhoa Urien izan zen, eta Miriam Juaristik, Graxi Arregik eta Juanjo Respaldiza Garaizabalek osatu zuten epaimahaia. Idazkari lanetan Ione Narbaiza aritu zen.\nTaldekakoan ere aurrera\nBestalde, Bizkaiko Taldekako txapelketara aurkezturiko Durangaldeko hiru taldeak bigarren fasera sailkatu dira. Oraindik zehaztu barik dago noiz izango diren Koipelustre´s, Miotako Bidelapurrak eta Tronperrieta taldeen saioak.


Irakasle-poltsa zabaldu nahi du ILAZKI euskaltegiak - Irutxuloko Hitza : Irutxuloko Hitza\nZuk ere Ilazki taldeko kidea izan nahi al duzu? Gure taldean lan egiteko lankide berrien bila gabiltza. Baldintzak: Euskara C1 maila eta unibertsitateko gradu bat izatea. Halaber, helduen euskalduntzean eskarmentua izatea baloratuko da. ILAZKI euskaltegiaren irakasle-poltsan egoteko interesaturik bazaude, hiru bide dituzu: ilazki.eus “gurekin lan egin” atalean sartuta 943 42 49 10 telefonora deituta Konstituzio... The post Irakasle-poltsa zabaldu nahi du ILAZKI euskaltegiak appeared first on Ilazki Euskaltegiak.\nZuk ere Ilazki taldeko kidea izan nahi al duzu? Gure taldean lan egiteko lankide berrien bila gabiltza.\nBaldintzak: Euskara C1 maila eta\nunibertsitateko gradu bat izatea. Halaber, helduen euskalduntzean\neskarmentua izatea baloratuko da.\nirakasle-poltsan egoteko interesaturik bazaude, hiru bide dituzu:\n“gurekin lan egin” atalean sartuta\n42 49 10 telefonora deituta\nKonstituzio plaza 5, 1.a\nDONOSTIA 20003 helbidera curriculum bidalita\nThe post Irakasle-poltsa zabaldu nahi du ILAZKI euskaltegiak appeared first on Ilazki Euskaltegiak.


2013-05-15 // Gizartea, Osasuna // Iruzkinik ez\nModan jarri da (emakumeen eta gizonen artean) sexu organoen inguruko ilea kentzea, garbiagoa dela argudiatuta, edo besterik gabe albokoak egiten duelako, edo gizona/emakumea errazago limurtzeko. Emily Gibson familia mediku estatubatuarrak pubiseko ilearen gerra bukatzeko ordua dela esana du, eta ileok dauden tokian utzi behar direla. (gehiago…)\n2013-05-13 // Hizkuntzak // Iruzkinik ez\n2013-05-10 // Hizkuntzak // Iruzkinik ez\nAtzo onartu zen Espainiar Estatuko Aragoiko parlamentuan hizkuntzen lege berria. PPk eta PARek babestutako legearen arabera, Aragoiko administrazioak ez ditu praktikan batere babestuko katalana eta aragoiera. Vicent Partal Vilawebeko zuzendariak iritzi artikulua idatzi du atzoko gertaeraz. Alabaina, urrunago joan da. Haren ustez, katalanaren kontrako barrikadak ari dira ipintzen, batean eta bestean kutsa ez daitezen. Ordea, Partalen aburuz, ez da kasualitatea Aragoikoa orain gertatzea, Balear Uharteetan ere mugimendua egotea eta jomugan dagoen beste lurraldea Valentzia izatea. Hona iritzi artikuluaren pasarte batzuk euskarara ekarrita: (gehiago…)\n2013-05-06 // Hizkuntzak, Sailkatugabeak // Iruzkinik ez\n2013-04-26 // Euskara // Iruzkinik ez\nAtzo hasi eta gaur bukatuko dira Udaltop jardunaldiak Lasarte-Orian (Gipuzkoa). Eduardo Apodaka EHUko irakasleak atzo Euskaraz jarduteko aktibazioa: ideia zenbait psikologia sozialetik hitzaldia eskaini zuen. (gehiago…)\n2013-04-03 // Euskara // Iruzkinik ez\nJoxe Manuel Odriozolak artikulu interesgarria idatzi du gaurko Berrian. Haren ustez, euskalduntze prozesuetan hiztunaren eta hizkuntzaren arteko dialektika sozial, kultural eta psikologikoak daukan barne-lotura sendoa ez da ikusi nahi, eta lotura horiek berebiziko garrantzia dute hizkuntza bat edo beste aukeratzerakoan. Hona artikuluko hainbat pasarte: (gehiago…)\n2013-03-08 // Gizartea // Iruzkinik ez\nEmakumeen Egunerako afixa aproposa, benetan.\n2013-03-07 // Gizartea // Iruzkinik ez\nHuskeria dirudi kolorearenak, baina ez da.\nHaur eskolako irakaslea: “Bai ados, genero rolez hitz egin behar da, baina haurrak oso txikiak dira eta garai horretan ez dago desberdintasunik, berdin jokatzen dute eta berdin hazten ditugu”. (gehiago…)\n2013-03-01 // Euskara // 2 iruzkin\nEskolako ereduak eredu, helduaren hizkuntza ohiturak urrea balio du.\nMinistroa arduratuta dago, Hego Euskal Herriko gaztetxoek gaztelania ikasiko ez duten beldurrez, edo euskara gehiegi ikasiko duten ikaraz. Hemen ardura euskarak eragiten du, ez gaztelaniak. Arrue ikerketaren emaitzak badakizkigu, ez du berri harrigarririk eskaini. Hezkuntza komunitateak bazekiena egiaztatu du: haur-gazteek guk nahi baino gehiago egiten dute gaztelaniaz ikasgela barruan eta jolaslekuan; non eta eskolan, euskararen gotorlekuan (Mikel Zalbidek esana). D eredua ez da errezeta marabilosoa. Ikasle askok etxean ezin dute euskaraz egin, familiako inor hizkuntza berean erantzuteko gai ez delako, eta kalean beste hainbeste gertatzen zaie. Soziolinguistikoki zonalde erdaldun direnetaz ari gara. (gehiago…)\n2013-02-22 // Literatura // Iruzkinik ez\nMahai-ingururako prestatutako afixa.\nAzken bidalketak\tUtzi bakean pubiseko ileak\nIruzkin berriakIzkiriaturik aurkitu ditudan ene artikuluak (III) - Garaigoikoa --> Hizkuntza ohiturak aldatzeko ideia batzuk Eduardo Apodakaren eskutikonline casino uk --> Nola azaldu eliztar katoliko gehienak emakumeak izatea?click here --> Nola azaldu eliztar katoliko gehienak emakumeak izatea?“Katalanaren kontrako erasoa eta periferiaren kontrola” | Jalgi hadi plazara --> Ez dira katalana eta aragoiera, LAPAO eta LAPAPYP baizikBALIABIDEAK | Pearltrees --> Hizkuntza ohiturak aldatzeko ideia batzuk Eduardo Apodakaren eskutik Artxiboak\tMaiatza 2013


Origamia eta kirigamia, materialei ezaugarri bereziak emateko - Elhuyar Aldizkaria\nHasiera » Albisteak » Origamia eta kirigamia, materialei ezaugarri bereziak emateko\nOrigamia eta kirigamia, materialei ezaugarri bereziak emateko\nOrigami kurbatuaren adibideak, aplikazio robotikoekin. Arg. Zirui Zhai/Arizonako Unibertsitatea/CC BY-NC-ND\nOrigamia eta kirigamia Japoniako arte-diziplinak inspiraziotzat hartuta, materialei ezaugarri mekaniko bereziak ematea lortu dute AEBko eta Txinako ikertzaile batzuek. Applied Physics Reviews aldizkarian argitaratu duten artikuluaren arabera, 2D materialak 3D bihur daitezke tolestuz (origami), ebakiz (kirigami), edo biak eginda, hau da, tolestuz eta ebakiz (hibridoak). Azken horiek, ahalmen handia eskaitzen dute.\nTalde bakoitza beste bi azpitaldetan sailkatu dute, energia elastikoan oinarrituta: zurrunak eta malguak edo deformagarriak. Ikertzaileen esanean, horrela sortutako metamaterialak eremu askotan erabil daitezke: elektronika malgua, gailu medikoak, robotika, ingeniaritza zibila eta ingeniaritza aeroespaziala, besteak beste.\nDagoeneko ari dira probak egiten. Adibidez, Science advances aldizkarian aurretik argitaratutako beste lan batean, frogatu zuten origami kurbatua erabilita, robotak aurreprogramatu daitezkeela malgutasun-eta zurruntasun-maila desberdinetako mugimenduak egiteko, objektuak heltzeko eta indarra transmititzeko, energiarik galdu gabe.\nProiektu honen laguntzaile izan nahi baduzu, harpidetu. Urtean 20 € baino ez.


Handiegiak izaten jarraitzen duten zenbaki lotsagarriak | El Diario Vasco\nGipuzkoaHandiegiak izaten jarraitzen duten zenbaki lotsagarriak\nHandiegiak izaten jarraitzen duten zenbaki lotsagarriak\nArtxiboko argazkian, jabeek abandonatutako katu bat, / DV\nIaz 104.501 txakur eta 33.330 katu jaso zituzten Espainiar estatuko animalien babeserako elkarteetan\nMIREN IMAZ Sábado, 22 julio 2017, 10:41\nOraintsu egin du premiazko deialdia Gipuzkoako Animalia eta Landareak Babesteko Elkarteak: toki faltatik oso hurbil dauzka Usurbilgo instalazioak; baliabiderik gabe dabil langileekiko obligazioei eta han bilduta dauzkan animalien beharrei aurre egiteko. Zeren eta, gezurra badirudi ere, animaliak abandonatzeko ohiturak ez du behera egin. Aitzitik, maiatzean eta ekainean gora egin zuen berriz Gipuzkoan behera bidean zirudien kopuru lotsagarriak: gipuzkoarrok 120 txakur abandonatu genituen maiatzean eta ekainean: 63 maiatzean eta 57 ekainean. 2017ko lehen sei hilabeteetan, 325. Urtaro batetik bestera kopurua ez denez asko aldatzen, ez da zaila kalkulatzea zenbait izango diren urtea amaitzerako...\nEremua zabaldu ahala, ehunekoak milako bilakatzen dira, eta milakoak ehun milako... Hala, Affinity Fundazioak emandako datuen arabera, 2016 urtean Espainiar estatuan 137.000 txakur eta katu jaso zituzten animaliak babesteko elkarteetan: 104.501 txakur eta 33.330 katu. Txostenaren egileek argitu dutenez, katu abandonatuak txakurrak baino hobeto moldatzen dira euren kasa kalean, errazago integratzen dira kaleko katu-komunitateetan eta, horrenbestez, gutxiagotan bukatzen dute elkarteen babeslekuetan.\nTraste zaharren pare\n2008an 156.858 animalia abandonatu zenbatu zirenetik, behera egin du urterik urte kopuruak. Hala ere, gehiegi izaten jarraitzen dute jabeek traste zaharrak izango balira bezala tratatzen dituztenak. Berez, ez dabiltza oker jabe horiek, animalien babesaren alde lan egiten duten elkarteek behin eta berriro alda dadin eskatu duten Kode Zibilak gauzatzat baititu.\nTxostenak argitzen du, dena den, babeslekuetara iristen diren animalia denak ez direla maskota abandonatuak. Galdutakorik ere badago. Hala, babeslekuetara eramandako hamar animaliatatik bi etxera itzuli ziren, identifikatuta zeudelako eta, horri esker, jabeak lokalizatzea posible izan zelako. Tamalez, aterpeetara iristen diren animalien artean oso gutxi daude identifikatuta: txakurren %30, eta katuen %3 baino ez.\nAnimaliak abandonatzeko arrazoi nagusien artean, berriz, lau aipatzen dituzte: kumaldi handiegiak (%15), animaliaren portaera txarra (%15), arazo ekonomikoak (%12) eta ehiza-denboraldiaren amaiera (%10).\nEta zer gertatzen da bide desberdinetatik (10etik ia 7 kalean aurkitzen dira, abandonatuta, eta gainerakoak partikularren baten eramaten ditu, oso gutxitan jabean berak) babeslekuetara iristen diren animalia horiekin? Esan bezala, etxera itzultzen dira %20, %44 adoptatu egiten dituzte, %10 akabatu egiten dituzten eta %14k babeslekuan jarraitzen dute, beste irtenbideren baten zain.\nGipuzkoa registra un delito contra la libertad sexual cada tres días El nuevo peaje de la N-1 para camiones servirá para luchar contra el fraude


Bailarako emakumeen elkarretaratzea egingo da Elorregin domeka eguerdian — Oñatiko udala\nMartxoaren 8ko greba feministarako girotze ekitaldi gisa antolatu da\nIaz ere eskualde mailako ekitaldia antolatu zen Elorregin. Oñati, Bergara eta Arrasatetik iritsitako martxek bat egin zuten eta San Prudentzioko errotonda amantal morez eta kartelez apaindu zuten. Domekan elkarretaratzea errepikatuko da Elorregiko bidegurutzea Debagoieneko emakumeen bilgune bihurtuz. Ekintzarekin, martxoaren 8an munduko emakumeek greba feministan bat egingo dutela irudikatu nahi da.\nBailarako herriguneetatik Elorregirako martxak, herririk herri antolatzen ari dira. Oñatin, parte hartzeko asmoa duten emakumeak Eltziara deitu dira, goizeko 11:00tarako. Bertatik, autoz eta bizikletaz Elorregira joango dira eta eskualdeko beste emakumeekin elkartuko dira. Elkarretaratzea eguerdian hasiko da eta 20-30 minutuz luzatuko da.\nEtxeko amantalak eraman eta morez jantzita joatea eskatu da. Aurten ere, amantalak, emakumeen etxeko eta zaintza lanen lekuko bihurtuko baitira. Martxoaren 8an amantalak leihoetatik eskegitea eskatzen da eta domekakoa, martxoaren 8a girotzeko ekitaldi gisa antolatu denez, Elorregiko errotonda inguruan ere amantalak astinduko dira. 12:30tan, Oñati eta gainontzeko herrietarako itzulera martxa egingo da.\nBizitza erdigunera ekarriko duen gizarte sistema aldarrikatuko da martxoaren 8an. Eta gehienetan diruz ordaintzen ez den zaintza lanaren balioa ikusarazi nahi da, 24 orduz halako lanak egiteari utzita. Hori da aurtengo deialdiak duen berritasuna, iaz egin zen hainbat ordutako greba, egun osokoa bihurtuko dela. 24 orduko greba zaintzan, lanean, ikasketetan eta kontsumoan. Baina greba feminista ez da jardun gabeko eguna izango, goizean goizetik hasi eta iluntzeraino luzatuko den aldarrikapen eta ospakizun egitaraua prestatzen ari baita Oñatiko Sare Feminista. Aurrerapen gisa, eta martxoaren 8ko plantoa girotzen hasteko, bailarako emakumeen martxa egingo da Elorregira igande eguerdian.


Zer da Osasun Marketina? | Martech Zone\nAsteartea, abendua 4, 2018 Ostirala, abenduaren 7, 2018 Ashley Walsh\nAuto istripu bat izan duzunean, erori edo beste lesio larri batzuk jasan dituzunean, pentsatzen ari zaren azken gauza da ikusi zenuen azken komertzialen, iragarkien iragarkien edo posta elektronikoko buletinaren arabera zein larrialdi gela bisitatu nahi duzun. . Salmenten inbutua ez da larrialdietan gertatzen.\nHala ere, osasun marketina larrialdietako sailak eta zainketa intentsiboetako unitateak merkaturatzea baino askoz gehiago da. Ospitaleak, premiazko arreta klinikak eta ongizate zentroak arduratzen dira salmenten inbutura egokitzen diren zerbitzu ugari sustatzeaz.\nOsasun marketina marketin tradizionalagoen antzekoa den arren, ikus ditzagun industria honetako marketinaren alderdi berezi batzuk:\nKomunitateko Ekitaldiak eta Programazioa\nRen datu berriak Moodyren Inbertitzaileen Zerbitzua ospitaleen ustiapeneko kutxako fluxuen beherakada nabarmena erakusten du. Moodysek 9.5ko ehuneko 2016etik 8.1ko% 2017era jaitsi dela jakinarazi du, aurrekaririk gabeko beherakada 2008ko finantza krisian ikusi zen azken aldiz. Horrelako zenbakiek ez dute itxura onik epe luzeko finantza egonkortasunerako, horregatik ospitaleetako exekutibo asko diru iturri osagarriak bilatzen ari dira.\nOspitale batzuek ongizate programetatik eta ekitaldi berezietatik diru sarrerak ekartzen dituzte galerak konpentsatu beste sail batzuetan. Ongizate programek lesioak eta gaixotasunak prebenitzen laguntzeaz gain, Medical Fitness Elkartearen arabera, ekarpen marjinak lortzen dituzte 30 ehuneko. Gertaera bereziak diru-iturri garrantzitsuak izan daitezke. 2017an bakarrik, Children Miracle Network Ospitaleak 38 milioi dolar baino gehiago bildu ditu sarearen urteko Dantza Maratoiaren bidez.\nEdozein enpresarekin gertatzen den bezala, ospea funtsezkoa da pazienteak ez ezik maila altuko talentua erakartzeko ere. Kontsumitzaileen berrikuspen guneek, hala nola Yelp-k, ospea lortu zuten 2000. hamarkadaren erdialdean eta orain erakartzen dute milioika erabiltzaile egunero. Osasun graduakOsasun berrikuspeneko webgune nagusia 20 urte baino gehiago daramatza gaixoek kalitate handiko hornitzaileak eta ospitaleak aurkitzen laguntzen.\nGaixoei aukeratutako hornitzailearen gaineko kontrol handiagoa ematen dien Zaintza Merkeko Legea kontuan hartuta, osasun merkaturatzaileek beren marka merkaturatzeko dituzten erantzukizunak nabarmen hazi dira. Osasun merkaturatzaileek pazienteen iritziak ondo erabiltzeko modu azkar bat baliatzea da ospea kudeatzeko softwarea sareko gabeziak identifikatzeko. Horrek kexak lehenbailehen zuzentzea errazten du, gaixoen iruzkin positiboen esposizioa ere handituz. Berrikuspen negatiboak kezkatzen badira, aprobetxatu gaixoen gogobetetze-inkesten ahalmena gaiak goiz identifikatzeko, Healthgrades bezalako gune publikoetara iritsi aurretik.\nAzken Osasun Teknologiak\nBadakigu kontsumitzaileek azken teknologia nahi dutela. Baliteke hori are egiazkoagoa izatea osasun arloan. Kontsumitzaileak ondo egon daitezke pantaila pitzatuarekin belaunaldi batzuk dituen iPhone baten jabe izatearekin, baina ez dira pozik egongo azken burmuina eskaneatzea antzeko egoeran dagoen MRI eskanerrarekin egin bada.\nErantzun gisa, osasun merkaturatzaileek merkatuaren aurrerapen teknologikoetan jarri dute begirada merkatuaren bereizketa sortzeko modu gisa.\nLitekeena da robotetan lagundutako kontsultategi eta AI areagotutako programa gehiago ikusten jarraitzea datozen urteetan. Adibidez, azterketa bat Stanford Unibertsitateko Medikuntza Eskolak burututako robotek lagundutako giltzurrunetako ebakuntzak handitu egin ziren 1.5an egindako% 2003etik 27ean ehuneko 2015ra.\nAzken aurrerapen teknologikoen eskaerak gora egin ahala, osasun merkaturatzaileek departamentuko buruekin lankidetza estua egiten dute hilero eta urtero bereizle berriak eta gako mezuak identifikatzeko.\nBitartean osasun marketina marketin modu tradizionalen antzekoa da, bere ikuspegi berezia ekartzen du mahaira. Programak eta gertaerak baliatuz, ospearen kudeaketan oinarrituta eta azken teknologiak argituz, osasun marketinak arrakastaz kontzientzia sortzen du zerbitzu ugariren inguruan.\nTags: osasun marketinaosasun-twitterosasun twitter marketinaosasun graduakmarketingospea kudeatzekoReviewszer da osasun marketina


Mallos de Agüero - La vía más fácil d’Agüero (4b, 120 m, derrigorrez 4b) ~ Eskalatzen\nMallos de Agüero - La vía más fácil d’Agüero (4b, 120 m, derrigorrez 4b)\nEgilea X Larretxea Ordua 21:04 Komentariorik ez\nBidearen izenak adierazten duen modura, bide erraza eta apururik gabe gozatzekoa. Arroka ona, baina bide berria denez harriren bat oraindik erortzeke dago. Jendea pasa ahala hobetzen joango da. Oso ongi ekipatua (Sendero Límiteko guztiak bezala). Gutxi eskalatzen duen edo luze ugariko bideak eskalatzen hasi nahi duen jendearentzat aproposa izan daiteke.\nOrokorrean harri txikiz osatutako konglomeratua da. Elkartuta mantentzen dituen zementu naturala oso urratzailea da eta beraz, arrokaren itsasgarritasuna oso ona da. Beti zerbait aurkituko dugu oinen gainean mantentzen lagunduko diguna. Ibilbidea zonalde honetako bideak jaisteko erabiltzen den bidezidorraren gainean kokatuta dago eta eskalatzen ari garen bitartean jaisten ari den jendea pasa daiteke. Harriren bat botatzen badugu, kontuan izan detaile hori.\nBilgune guztiak, azkena izan ezik, rapelatzeko antolatuta daude (2 parabolt + 2 eraztun) eta leku erosoetan daude. Beraz, edozein arazoren aurrean, edozein momentuan bidetik jaisteko aukera dago.\nGiro lasaia ziurtatuta dago. Lekuak pena merezi du. Bere orientazioa dela eta (ekia) goizean eguzkiak ematen dio (aukera ona udazkena-negurako), baina eguerditik aurrera itzalean dago (beraz, udaran, arratsaldetan, ere eskala daiteke). Bidearen izena zuhaixka baten kokatuta dago, bidearen oinarrian, zinta batean idatzita.\nIristeko, hurbiltzeko eta jaisteko: Ikus hurrengo informazioa (lotura).\nL1 (30m, 9 aseguru, 4a). Zatitxo bat bertikalagoa duen plaka etzana hasieran. Gero ranpa etzan batek erresalte txiki baten azpian uzten gaitu. Bertan dago luzeko pasagune zailena (ez da derrigorrezkoa; bi aseguru bata bestetik oso gertu).\nL2 (35 m, 11 aseguru, 4b). Zertxobait igo eta sabaitxo baten azpitik zeharkaldi horizontala egin behar da ezkerretik eskuinera. Urak sortutako zikin-arrastoa dago amaieran (euria egin ondoren bustita egon daiteke). Eskuinera egiten zertxobait jarraitu eta plaka bertikal luze batetik gora egin behar da. Erdian, 7 eta 8 aseguruen artean, urrutiratze bat dago, baina bi aseguruen artean zinta bat jartzeko ipuru txiki, baina trinko bat dago.\nL3 (25 m, 7 aseguru, 3c). Horizontalean, ezker aldera, metro pare bat egin eta plakari ekin. Azken metrotan nahiko etzan egiten da.\nL4 (30 m, 5 aseguru, 3b). Bilgunetik irten eta berehala dagoen zatitxo bertikala da luzeko zailtasun aipagarri bakarra. Laugarren asegurua jarri ondoren, eskuin aldera jo behar da. Bilgunea gailurrean bertan dagoen ipuru handi batean egiten da (mugarria).\nMateriala: 12 zinta + bilgunerako materiala. Friendsak eta fisureroak soberan. L2ko ipuruarentzat zinta bat.\nArroka: Konglomeratua (harri txikikoa). Orokorrean arroka ona, baina zati batzuetan arreta izan behar da oraindik.\nOrientazioa: Ekia. Goiz goizetik eguzkia. Eguzkiaren eguerditik aurrera itzala.\nNork irekia eta ekipatua: Luis Royo, Lucas Morales eta Julio Benedé, iraila 2018.


Kodearen urruneko exekuzioa APT pakete kudeatzailean | BCSC - Zibersegurtasun Euskal Zentroa\nKodearen urruneko exekuzioa APT pakete kudeatzailean\nAPT pakete kudeatzailea, 1.4.9 baino lehenagoko bertsioak\nMax Justicz segurtasun ikertzaileak aurkitu duen ahultasun batek kodearen urruneko exekuzioa ahalbidetzen du APT pakete kudeatzailearen apt-get utilitatean, Debian-en oinarritutako banaketek erabilia.\nEraso mota hau saihets liteke APTren aldetik HTTPS errepositorioak erabilita, eta horretarako beharrezkoa da apt-transport-https paketea instalatzea.\nAhalik eta lasterren APTren 1.4.9 bertsiora eguneratzea.\nEkintza horiek egitean ahultasuna baliatua izan dadin saihestearren, paketea modu lehenetsian birbideratzen bada, beharrezkoa izango da erreplika ezberdinak aukeratzea edo paketea zuzenean deskargatzea. Debian eta Ubunturako ondoko argibideek azaltzen dute nola egin behar den.\nAPTren HTTP birbideratzeek Linux makinei laguntzen diete automatikoki aurkitzen zerbitzari ispilu egokia software paketeak deskargatzeko, beste zerbitzari batzuk eskuragarri ez daudenean. Horrela, lehen zerbitzariak nolabait huts egiten badu, bezeroak paketea eskatu behar duen hurrengo zerbitzariaren kokapenarekin erantzuten dute. Hori baliatuz, erasotzaile batek MitM (Man in the Middle) agertoki batean asmo gaiztoko kodea injekta lezake APTk deskargatutako paketeetan eta horrela sistema engaina lezake aldatutako paketeak instala ditzan. Ahultasun horretarako CVE-2019-3462 identifikatzailea erreserbatu da.\nEtiketak: Eguneraketa, Linux, Ubuntu, Ahultasuna


Euzko Gaztedi-EGI alderdi humanista izanik, beharrezkoa da Giza Eskubideei dagokienez abangoardian egotea; jardueretan zein pentsamoldean, gizarteak bizi duen garapenaren arabera moldatuz Alderdiarenak ere. Gauzak honela, presio agente izan behar dugu gizartean beharrezkoak diren aldaketak sustatu eta bultzatzeko, ahalik eta ingurune justuena sortzeko.\nEuzko Gaztedi-EGI erakunde feminista da, eta hala dihardu bere jardunean, generoak markatutako desberdintasunak desagerrarazteko lanean.\nEuzko Gaztegi-EGIk garbi dauka generoa eraikuntza soziala dela, zeina jaiotzerako orduan sexualki desberdintzen gaituztenean sortzen den, eta baita une horretatik hasten dela emakume eta gizonen arteko desberdintasun soziala; desberdintasun bezala hasi arren, denboraren poderioz, bereizkeria izatera iristen dena.\nBereizkeria horren muinean generoa dagoela esan dugu. Generoa ez da daukagun sexuari ezarritako rol soziala besterik. Eraikuntza soziala dela esate horrek ondorio zuzen eta argi bat dakar: ez dela naturala esatea, alegia, eta, beraz, eraldatu daitekeela.\nEmakumeok gizartean bizi dugun egoera gizarte-sistemaren antolaketari lotuta doa, eta gu, gizarte eragile garenez gero, ordena horri buelta ematera konprometituta gaude, gizonen eta emakumeon arteko berdintasun osoa lortzea delarik gure helburu nagusienetako bat.\nPatriarkatuaren ondorioz gizarte osoak galtzen du: emakume zein gizonak rol espezifiko batzuen arabera desberdintze horrek emakumeon baztertzea ekarri du, baina baita gizonezkoentzat pribilegioak ziren horiek eskubidetzat hartzea ere.\nHorrela, maskulinitate hegemonikoa gizonezkotasunaren esentzia modura ulertu da, eta horrek gizonei ere ekarri die gizarteak hain zorrozki markatutako mugetatik at irteteko zailtasuna. Batzuei zein besteei eragindako ondorioak alderaezinak izan\narren, gizontasun eredu berriak aldarrikatu nahi ditugu, gainerakoak errespetatuz norberaren izaera era aske batean bizitzeko bidea den heinean.\nEuzko Gaztedi-EGIk uste du euskal erakundeen jardunean beti presente egon behar duela emakume eta gizonen arteko erabateko berdintasunaren ideiak eta eginkizunetan printzipio gidari izan behar duela, helburu hori lortzeko hartu beharreko erabaki eta neurriak edozein direlarik ere. Izan ere, berdintasun formala lortu dela esan badaiteke ere, ez da berdina gertatzen berdintasun materialarekin.\nEgoera politikora ekarriz, nabari da oraindik ere gizonezkoen esparrua izan dela historikoki, eta hein handi batean izaten jarraitzen duela. Hemen ere nahitaezkoa ikusten dugu beharrezko neurriak hartzea, bai emakume gehiago egon gaitezen politikan eta baita daudenak gidaritza postuetan gehiago ikus ditzagun ere. Horretarako, ezinbestekoa da erakundearen esparru guztietan emakumeon presentzia eta parte hartzea bermatzea.\nOndoren datozen puntuetan, Euzko Gaztegi-EGIrentzat, emakume eta gizonen berdintasun osoa lortzeko bidean garrantzia eta indar handiena duten puntuak azalduko ditugu.\nEsan daiteke hezkuntza eskubideak berdin bermatuta daudela neska eta mutilentzat gure gizartean. Hala ere, desberdintasun batzuk antzematen ditugu sektoreen artean: neskek eta mutilek alor ezberdinak aukeratzen ditugu ikasketei dagokienez, eta hainbat kasutan, aukeraketa horiek gizarte sistemaren ondorio izan daitezke.\nIkasketa-maila gorenetan emakumeon proportzioa handiagoa da orokorrean. Dena den, ikasketa-arloaren arabera desberdintasun nabariak daude, historikoki hezkuntza ezberdina jaso izanaren isla garbia dena; osasunarekin, zaintzarekin eta hezkuntzarekin\nloturiko ikasketa-arloetan emakumeak gara gehiengo (guztizkoaren hiru laurden), eta arlo zientifiko, tekniko eta mekanikoetan gizonezkoak (10etik 7 dira gizonezkoak), alde nabariaz, gainera, bi kasuetan.\nEz da kasualitatea desberdintasun hauek genero rolek markatutakoari erantzutea. Lanbideei generoa kendu behar diegu egoera honi buelta eman nahi badiogu, eta baita lanbide edo ikasketak femenino edo maskulino kontsideratzeari utzi. Honenbestez, emakumeon artean ere STEAM ikasketak (Science, Technology, Engineering and Mathematics) bultzatzea funtsezkoa ikusten dugu, beharrekoa ikusten dugun bezala gizonezkoak historian zehar emakumeoi erreserbatuak izan zaizkigun ikasketetara bultzatzea, sektore guztietan benetako berdintasuna lor dadin.\nEgin diren ikerketen ehunekoek erakusten duten bezala, generoak ikasketak baldintzatzen ditu, eta honek era zuzenean eragiten du norberaren etorkizunean. Gure etorkizuna era aske batean erabaki ahal izateko estereotipoak ezabatzea beharrezkoa da, izan ere, hezkuntza da benetako berdintasuna lortzen lagunduko digun tresna indartsu eta erabilgarriena.\nIndustrializazio garaitik gaurdaino, emakumeok lanbide munduan egin dugun bilakaera handia bezain garrantzitsua izan da: XVIII. mendean emakumeon egitekoa esklusiboki familia haztearena izatetik, gaurdianoko enplegu ordainduko sistemara igaro gara, ia gizonarekin parekotasunean.\nEta ia esaten dugu, tamalez osorik esan ezin dugulako. Azken hamarkadetan emakumeon jarduketa-tasak bilakaera positiboa izan zuen arren, 2017an, emakume enplegatu tasak behera egin zuen zertxobait. Horrela, gaur lan-adinean gauden emakumeon partaidetza gizonena baino dezente baxuagoa da.\nEmakume eta gizonen arteko okupazio tasak ere desberdintasunak agerian uzten ditu. Hala, dauzkagun datu berrienek diote gizonen okupazio-tasa altuagoa dela, ehuneko handi batean gainera. Langabezia tasa ere ia bi puntu baxuagoa da gizonezkoetan.\nLanean ari garen emakume guztietatik laurdenak baino gehiagok lanaldi partziala dugu. Gizonezkoetan, ehuneko hori %10etik beherakoa da. Gainera, lanaldi partzialeko lanpostu guztien hiru laurden betetzen ditugu emakumeok, lan kontratu mugatuarekin dagoen langilegoaren gehiengoa izateaz gain. Kontraturik gabeko langileen ia guztizkoa ere emakumezkoa da, eta hau ezta zorizko gertaera bat.\nHonek guztiak soldata arrakalan eragin zuzena du, zeina areagotu egiten den heziketa mailak gora egiten duen heinean, diskriminazioaren erakusle argi bilakatuz. Euzkadin enpresetan dauden goi-karguen bostena soilik gara emakumezkoak, eta hori gutxi balitz, ditugun enpresen herenak ez dauka emakumerik bere administrazio kontseiluan. Lurralde guztien artean egoera antzekoa izateak arazoaren sakontasuna azaltzen laguntzen du, gizartean guztiz errotuta dagoen pentsamenduaren ondorioa baita.\nDatuok, halaber, adin-tarte batetik bestera aldatu egiten dira. Hemendik atera dezakegun ondorioetako bat gizarteak ez duela oraindik erabat normalizatu emakumearen presentzia lan munduan da, eta lan-merkatuak izan ditzakeen inguruabarretatik harago doazen bestelako faktoreen menpe ere badagoela aferaren muina. Familia kontziliazioa izan daiteke printzipalena, edo hobeto esanda, kontziliatu behar duena emakumea delaren ustea, zeinak aurretik aipatutako egoeretara behartzen gaituen (lanaldi partziala eta bestelakoak).\nDatuon inboluzioa bultzatzeko neurriak hartzearen beharra eta presa aldarrikatzeaz gain, Euzko Gaztedi-EGIk egoera hau salatu egiten du. Kontziliaziorako tresnak eta gizartearen kultura aldaketa bat bultzatzeko beharra ikusten dugu, ez baitugu berdintasun materialik lortuko emakume zein gizonen lan baldintzak benetan berdintzen ez diren bitartean.\nGizarteak egun pairatzen duen gaitz sozial handienetakoa da emakumeon kontrako indarkeriarena, urtero bizitza gehiegi kentzen dituena eta ondorio sakonak uzten dituena. Emakume gehiegi erailtzen ditu matxismoak, haur gehiegi utzi umezurtz. Baina erailketa horiek izebergaren punta baino ez dira, indarkeria modu askotan paira baitaiteke: psikologikoki, fisikoki, sexualki eta ekonomikoki.\nPatriarkatuan oinarritutako gizartea eraldatzea beharrezkoa da bereizkeria eta ondorio negatibo hauei amaiera bat eman ahal izateko; hezkuntzan, gizarte erantzunean eta kontzientziazioan edukiz arma nagusienak.\nEuskal eragile soziala garen heinean, guri dagokigu Euzkadin ematen den eraso oro salatzea, eta horren aurka har ditzakegun neurri guztiak hartzea, gure hondar aletxoa jarri berdintasun materialaren bidean. Ez da nahikoa legeek gizon-emakumeon arteko berdintasuna bermatzea gero errealitatean ez bada egoera berdinzale bat sortzeko inguruabarrik emango.\nArauak ez dira nahikoa izango gizarteak ez badu benetan berdintasunean sinesten beraz, eta diskriminazio egoerei aurre egiten ez badie. Euzko Gaztedi-EGIk, bere esku dagoen oro egingo du ahalik eta gazte gehien egon daitezen errealitate honekin konprometituta eta, erakunde gisa ditugun baliabideekin, administrazioari behar dituen neurri guztiak har ditzan exijitzeko. Lege aurrerakoi eta feministak izatea ezinbesteko baldintza da berdintasunean oinarritutako gizarte bat izateko.\nEuzko Gaztedi-EGIk emakumeok gure gorputzean gertatzen denari buruz erabakitzeko eskubidea daukagula defendatzen du, badirela hainbat hamarkada aborturako eskubidea bermatuta dugula gogoratuz. Abortuak askea eta doakoa behar du izan,\nemakume bakoitzak bere buruarenganako planifikatzeko eskubidea izan dezan. Eta Giza Eskubideetan atzera pausorik eman ezin denez, abortu eskubidean ere ezin dugu jada gaindituta dauden garaietara itzuli.\nEzinbestekoa da politika sozialak egiterako orduan emakumeon eskubideak bermatzea; euren gorputzen gain erabakitzeko eskubidea bermatzea, finean. Familia-planifikazio egoki bat, antisorgailuak izatera heltzeko erraztasuna eta abortuaren inguruko informazio egoki eta egiazkoa irisgarria izatea beharrezkoa deritzogu Euzko Gaztedi-EGItik hala nahi duen emakumeak aborturako eskubidea izan dezan.\nAbortua zailtzen edo debekatzen duten neurri zien politikek ez dute honek atzean duen arazoa konpontzen, ezkutatu besterik ez dute egiten, eta emakumeek beste bide arriskutsuago batzuk har ditzaten bultzatzen du, haien osasuna eta segurtasuna kaltetuz eta arriskuan jarriz, abortu kopurua ez jaisteaz gain.


Esther Oliver: “Umeei oso argi azaldu behar diegu zer den onargarria eta zer ez” – Guraso.eus\n2016-02-01\tguraso\tIruzkinik ez\nBartzelonako Unibertsitateko CREA Desberdintasunak gailentzeko teoria eta praktiketarako Ikerketa Zentro Bereziko kidea da Esther Oliver. Durangoko Zabalarra Eskolan izan da ‘0 biolentzia 0 urtetik’ hitzaldia egiten. Elkarrizketa egin diote Anboto aldizkarian.\nErasoa, txarto tratatzea, abusua… adin oso goiztiarretan eman daitezke. Ume txiki batzuek, ez denek, jokaera oso oldarkorra erakutsi dezakete, eta, horren aurrean, helduok dugun jarreran dago gakoa: askotan, ez diogu garrantzirik ematen, eta ondorioz, umeen zenbait jokaera agresibo edo bortitz naturalizatu egiten dira. Horrek sozializazio prozesuan eragiten du. Umeek helduekin dituzten elkarreraginen bitartez ikasten dute guztia; helduen erreakzio bat edo bestea izango da jasoko duten mezua edo ikaskuntza. Berdinen arteko erasoak ohikoak izan daitezke, ikerlariek dioten lez, gakoa helduok hartzen dugun jarreran dago; umeei helarazitako mezuan.\nZeintzuk pauta jarraitu behar dituzte irakasleek eta gurasoek?\nEragin, esku-hartu eta gertatzen ez utzi. Hori da lehenengo eta behin egin behar duguna, nazioarteko ikerkuntzen arabera. Ondoren, erasotzaile edo inoiz oldarkor jokatu duenaren aurka egin. Horrek ez du esan nahi estigmatizatzea, agian, bila ari den arreta hori ez ematea baizik. Biktimarentzat izan behar da arreta. Horri lagundu behar zaio; baita gertatutakoa azaltzen ere, izan liteke-eta ez ausartzea. Batzuetan, zigortuak sentitzen dira (salataria delakoan, taldearen babesik ez duelako…). Azkenik, beste umeei beti jarrera bat hartzera lagundu behar zaie: beti biktimaren alde jartzera, erasotzailea baztertuz.\nHau guztia ondo ez kudeatzeak ondorio larriak ekarri ditzake? Bulliynga, genero biolentzia…\nUmeen sozializazio faktoreetan asko eragiten du. Bihozgabeagoak bihurtzen gara; hobe dela isilik egotea ikasten dugu, etsitzea. Denborarekin, ondorio oso larriak izan ditzake egoerak. Hor dira biolentziaren normalizazioak sortutako arazoak: kontrola, abusua, inor txarto tratatzea, txarto berba egitea… normaltzat jotzea.\nElkarrizketaren eta argazkiaren iturria Anboto aldizkaria.\nIruzkinik ez "Esther Oliver: “Umeei oso argi azaldu behar diegu zer den onargarria eta zer ez”"


Gozatu aire zabaleko jarduerez Ternua etxearen gizonentzako CHEMISE ATHY alkandora erosoarekin. Izerdia xurgatu eta kanporatzeko diseinatua dago, hala, jarduera egin bitartean, zure gorputza lehor mantenduko da. Gainera, usain txarra prebenitzeko, bakterioen aurkako tratamendua du. Dotorea, arina, freskoa eta erosoa da, eta mugimendu-askatasun handia emango dizu, bai trekking edo mendi-ibilaldietan, bai bidaietan edo aisialdian.\nSpecial Price 47,96 € Regular Price 59,95 €\nMahuka motzeko alkandora teknikoa, ehun bi-elastikoan egina, arina, freskoa eta erosoa. Bizkor lehortzeko kamiseta; izerdia xurgatu eta kanpoaldera ateratzen du, gorputza lehor egon dadin ariketa egin bitartean. Gainera, bakterioen aurkako tratamendua du, usain txarra prebenitzeko.\nEhun konposaketa: 86%Poliamida 14%Elastanoa\nSUNSET PEAK JKT M TXAKETA\nMOMHIL TOP M KAMISETA\nGYALA DOWN JKT M TXAKETA\nSpecial Price 159,96 € Regular Price 199,95 €\nGORU PANT PRAKA


Taxilari izan gura dutenendako azterketak - Arrasate - Goiena.eus\nTaxilari izan gura dutenendako azterketak\nUbane Madera 2009-03-11 14:08\nArrasaten taxilari moduan jarduteko deialdia egin zuen Udalak urtarrilean. Bada, deialdi horretara aurkeztu eta azterketarako onartu zituztenek bihar, eguena, egin beharko dituzte azterketak, eguerdi partean.\nBi ariketa egin beharko dituzte. Aurrenekoa Loramendi gelan izango da, 13:00etan. Eta udalerriaren gaineko jakintza da galdetuko dietena, hau da, Arrasateko kale, auzo, gune eta oro har, inguru fisikoa eta zirkulazioaren gaineko galderei erantzun beharko diete.\nBigarren ariketa, berriz, euskararen gainekoa izango da. Hori ordu erdi geroago egingo dute, Kulturaten, baina Euskara Sailean.\nLehiaketa horren bitartez adjudikatuko duten taxi lizentzia ez da taxi arrunt batena izango, baizik eta bederatzi plazako taxi irisgarria da Udalak adjudikatu gura duena. Behin lizentzia adjudikatuta bi hilabete baino lehen hasiko dira zerbitzua ematen zailtasunak dituztenendako egokitutako taxian. Hain justu, ezaugarri hori duen gure ibarreko bigarren taxia izango da Arrasatekoa.


Aingerua akabatzeko | EIBZko liburutegia\nEmakume batek egin behar duen lehenbiziko gauza etxeko aingerua hiltzea da. Hala esan zuen Virginia Woolfek 1931n emakume profesionalen aurrean emandako hitzaldian. Horixe zen, haren aburuz, emakumeek lan munduan zuten eragozpen nagusietako bat: barruko etsaia. Aingeru hori akabatu ondoren idatzi zuen Dalloway andrea eleberria, eta orain euskarara ekarri du Itziar Diez de Ultzurrunek, Edo argitaletxearekin. Ez da, baina, eleberri soila. Woolfen Emakumeen lanbideak edo Etxeko Aingerua hiltzea saiakera ere bildu dute liburuan. Saiakera Ana Isabel Moralesek itzuli du, eta bi testuak lotzen dituen hitz-atzea ere haren eskuek idatzi dute.\n«Bi lanak oso lotuak daude, edo, gutxienez, lotura egitea oso aberasgarria egin zait niri», azaldu zuen Moralesek Iruñean, Zaldiko Maldiko elkartean egindako aurkezpen antzeztuan. Bai berak eta baita Diez de Ultzurrunek ere, gaztetxo zirela irakurri zuten lehenbizikoz eleberri hura. «Dalloway andrea gorroto nuen», aitortu zuen Moralesek. Hasieran liburuaren muina ulertzea zaila baita. Bigarrenez ere irakurri zuten. «Bide zaila hartu zuen Woolfek gauza sotil batez aritzeko».\nClarissa Dallowayk Etxeko Aingeruaren antz handia zuen. Aingeru hori emakume bati segurtasun eza eragin nahian ibiltzen den mamua da, goxoa izan behar duela esaten diona, patriarkatuaren neurrira sortutako rolak atxikitzen dizkiona. Horregatik, Woolfen arabera, Etxeko Aingerua hiltzea zen lehenbiziko egitekoa.\n«Emakume ideal viktoriarra deskribatzen zuen Coventry Patmoreren Etxeko Aingerua poemak». 1854an izan zen hori. Gerora, aingeruaz Gilman ere mintzatu zen Charlotte Perkins. «Teorian aingerua hilda egon arren, haren mamua bizirik zegoen», esan zuen Moralesek. Ukiezina, suntsiezina dela konturatu zen Woolf. Arreta jarriz gero, aingeruaren hegalak astintzen adi zitekeela. Mezu hori jasotzen da saiakeran.\nDiaz de Ultzurrunek ere akabatu du Etxeko Aingerua itzulpena egin aurretik. «Pozik nago emaitzarekin, hau da nire ahaleginaren emaitza», esan zuen aurkezpenean. Segidan agertu zen aingeruz mozorroturiko pertsonaia, baina hil egin zuen. «Zailago da mamu bat hiltzea aingeru bat baino, baina zailagoa da aingerua dagoela konturatzea», azaldu zuen.\nBesta bat antolatzea da Dallowayren kezka bakarra, hala hasten da eleberria: jaiaren antolaketarekin. Baina besta hori hainbat gai lantzeko aitzakia izanen da Woolfentzat: maitasuna, homosexualitatea eta giza harremanak, gizarte egitura eta emakumeen rola, eromena eta hura artatzeko moduak, Lehen Mundu Gerra, kolonialismoa eta migrazioak.\nItzulpenari buruzko xehetasunak ere eman zituen itzultzaileak. Sintaxi eta egitura aldetik testua «oso bihurria» dela aitortu zuen. Hiru aukera egin zituen hasieratik: lan modernista izanik, Lizardi, Lauaxeta eta halako euskal modernisten oihartzuna adi liteke, beribila eta orlegi eta halako hitzetan. Bigarrenik, sintaxi etenak eta joera etengabeak erabili zituen Woolfek, eta estilo horri jarraitu dio Diaz de Ultzurrunek. Hirugarrenik, «ausart samar» jokatu du euskalkiak nahastuta.\nEleberria 1925. urtean argitaratu zen, eta modernismoaren obra garrantzitsuenetako bat da. Hiru testuen baturak argi erakusten du Clarissa Dalloway eta Etxeko Aingerua emakumeen rolaren irudi bera direla. Lana borobiltzeko, Eider Salaberriak azala egin du. «Woolfen estetika oso ongi islatu du», esan du Iratxe Retolazak, Edo argitaletxeko kideak. Eleberria borondatezko lanari esker argitaratu dutela gaineratu zuen.\nKategoria Berria egunkaria, Liburua, etiketak 2014, Ana Isabel Morales, Berria, Dalloway andrea, Edo, Emakumeen lanbideak, Etxeko aingerua hiltzea, Iker Tubia, Iratxe Retolaza, Itziar Diez de Ultzurrun, Liburua, Virginia Wolf by Mirentxu. Gorde lotura.


Eurovision Abesti Lehiaketa - Wikipedia, entziklopedia askea.\n(«Eurovision Abesti Txapelketa» orritik birbideratua)\nEurovision Abesti Lehiaketa edo Eurovision (ofizialki ingelesez Eurovision Song Contest eta frantsesez Concours Eurovision de la Chanson) 1956an hasita urtero ospatzen den Europa mailako abesti lehiaketa da. San Remoko Abesti Lehiaketan oinarrituz sortua izan zen. Bertan Europako Irrati-Telebista Batasunaren kide diren herrialde ugarik hartzen dute parte beraien telebista publikoen bitartez. Herrialde partaide bakoitzak abesti bat aurkezten du, saioan zuzenean kantatua izango dena, eta beste herrialdeen ordezkaritzen artean botoak banatzen ditu, lehiaketako abesti gustokoena aukeratua izan dadin.\n1956ko maiatzaren 24a\nFinala: 3 ordu t'erdi - 4 ordu\nEuropako Irrati-Telebista Batasuna\nKirol txapelketez aparte, munduan ikusle gehien lortzen dituen telebista saioetako bat da. Europaz gain munduko beste zenbait lekutan ere telebistaz ematen da, besteak beste Txina eta Estatu Batuetan. Australian bereziki jarraipen nabarmena du, eta honen ondorioz 2015an ezohikoz Australia parte hartzera gonbidatu zuen Europako Irrati-Telebista Batasunak. 2000 urtetik, lehiaketa Internet bidez ere jarraitu daiteke.\n2.1.1 Ordezkarien hautaketa\n2.2 Irabazlearen hautaketa\n2.3 Arau orokorrak\n3 Garaileak urtez-urte\n4 Garaipenak herrialdeka\n1950. hamarkadan, Europako Irrati-Telebista Batasunak Europako herrialdeak elkartuko zituen "entretenimendu arin telesaio" bat sortzeko komitea antolatu zuen. 1955an Monakon egindako bilera batean, Marcel Bezençon telebista suitzarreko buruak nazioarteko abesti lehiaketa bat proposatu zuen, Sanremoko kantu jaialdian oinarriturik. 1956ko maiatzak 24an gauzatu zen lehen edizioa, Luganon.\n2020an, sortu zenetik lehen aldiz, ez zen lehiaketa ospatu, COVID-19 pandemiak eragotzita.\n1956an ospaturiko lehen edizioan herrialde bakoitzak bi kanta aurkeztu zitzakeen, baina bigarren ediziotik hasita herrialde partaideen zenbakia hasi zen heinean, herrialde bakoitzak kanta bat bakarrik aurkeztu dezake. 1990. hamarkadatik aurrera, aldaketa politikoen ondorioz, Europa ekialdeko herrialde gehienek parte hartzeko interesa adierazi zuten, gau bakar baterako partaide kopurua handiegia izanik. Hori zela eta, partaide kopurua bakoitzak aurreko urteetan lortutako emaitzen arabera murriztea erabaki zen, emaitza txarrak lortutako herrialdeak kanpoan utziz. Hala ere, 2004 urtean parte hartu nahi zuten herrialde kopurua hain handia zen non txapelketa bi gauetan banandu behar izan zen denei lekua emateko: finalaurrekoa eta finala. Europa mendebaldeko herrialdeak sistemak ekialdeko herrialdeak laguntzen dituela kexu ziren haien kopuru handiagoa dela eta, eta horregatik 2008an sistema berriz aldatzea erabaki zen, bi finalerdirekin. Finalerdi bakoitzetik hamar herrialde pasa daitezke final handira. Horrez gain, herrialde antolatzailea (normalean aurreko urteko irabazlea) eta Big 5 delako herrialdeak (Alemania, Espainia, Erresuma Batua, Frantzia eta Italia) finalerako zuzenki sailkatuak daude, azken bost hauek Europako Irrati-Telebista Batasunari ematen dioten ekarpen handiagoagatik.\n2008, 2011 eta 2018 izan dira partaide gehien izan dituzten urteak, 43 partaiderekin. Gutxienez behin 52 herrialdek egin dute agerraldia. Hurrengo taulan lehen partaidetzaren arabera zerrendatzen dira:\n↑ 1990 arte batzuetan Mendebaldeko Alemania bezala aurkeztua, beti ere Alemaniako Errepublika Federala ordezkatuz. Alemaniako Errepublika Demokratikoa ez zen inoiz partaide izan.\nHerrialde bakoitzeko telebista publiko erakundeak bere kabuz erabakitzen du herrialdeko ordezkaria hautatzeko prozesua. Herrialde batzuetan, ez dago prozesu finkorik eta telebista erakundeak aldatu egiten du urte gutxiro: telebista erakundeak artista bat aukeratzeko barne-erabakia har dezake, abesti lehiaketa propio bat antolatu dezake, edota talent show formatuko lehiaketa bat erabili dezake. Herrialde batzuetan abesti lehiaketa nazionalak esistitzen dira, batzuk Eurovision bezain errotuak, irabazlearen saria Eurovisionera joatea delarik: Melodifestivalen Suedian, Dansk Melodi Grand Prix Danimarkan, Melodi Grand Prix Norvegian, Uuden Musiikin Kilpailu Finlandian, Festival da Canção Portugalen, Söngvakeppnin Islandian, EMA Eslovenian, Dora Kroazian, Eesti Laul Estonian, A Dal Hungarian, Supernova Letonian, edo Festivali i Këngës Albanian, besteak beste. Italian, Eurovision sortzeko eredu izan zen Sanremoko kantu jaialdia ordezkari italiarra aukeratzeko modu bezala erabili izan ohi da, 2015etik aurrera Sanremoko garaileak Eurovisionera joateko aukera irabazten duelarik.\nUrteetan zehar sistema ezberdinak erabili dira garailea hautatzeko. 1975. urtetik aurrera irabazlea herrialde guztien artean erabakitzen da: bakoitzak lehiakideen artean 12 puntu ematen dizkio gustukoenari, 10 puntu bigarren gustukoenari, 8 puntu hirugarrenari, 7, 6, eta horrela puntu bat eman arte hamargarren gustukoenari. Herrialdeek ezin dizkiote punturik eman bere buruari.\n2016. ediziotik aurrera , herrialde bakoitzak bi aldiz ematen ditu 12, 10, 8-1 puntu. Herrialdez herrialdeko epaimahi bakoitzak, alde batetik, eta ikusleen telebozketak, bestetik, guztiz bereizeita, 12, 10, 8-1 puntu ematen ditu. Horrela, herrialde bakoitzak bi aldiz ematen ditu 12, 10, 8-1 puntu.\n1997 arte puntu hauek herrialde bakoitzeko epaimahai batek ematen zituen soilik, baina urte hartan zenbait herrialdetan ikusleen bozketak ordezkatu zuen epaimahaia puntuen banaketa, telefono bidezko bozketa erabiliz. 1998tik herrialde guztiek erabili behar zuten telefono eta sms bidezko botoa, baina 2009tik hasita, telefono bidezko botoari musika munduan lanean ari den epaimahai baten botoa gehitu zitzaoin, honek sailkapenean %50eko eragina zuelarik. 2016tik hasita, herrialde bakoitzeko ikusleen bozketa eta epaimahiarena %50ean jasotzen dituen sailkapen bakar bat kalkulatu beharrean, epaimahi eta ikusle bozketa bakoitzaren puntuak bereizita gehitzen dira.\nOrdezkapen bakoitzeko gehienez 6 pertsona egon daitezke eszenatokian.\nPartaide guztiek gutxienez 16 urte beteta izan behar dituzte lehiaketari dagokion urteko abenduak 31an.\nHerrialde bakoitzeko ordezkariek ez daukate zertan lekukoak izan behar, edozein nazionalitate eduki dezaketelarik.\nAbestiek gehienez 3 minutu iraun dezakete.\nAbestietako ahots nagusiak zuzenean kantatu behar dira.\nAurkeztutako kantak ezin dira argitaratu lehiaketaz aurreko irailak 1 baino lehen.\nAbestiek ezin dituzte mezu politiko edo iraingarriak jaso olerkietan.\nHerrialde irabazleak hurrengo urteko lehiaketa antolatzeko gonbidapena jasotzen du.\nHasiera batean ez zegoen araurik herrialde bakoitzak zein hizkuntzatan abestu behar zuen esaten zuenik, baina Suediak 1965ean ingelesez kantatu zuenez, herrialde bakoitza bere hizkuntza ofizial batean abestera behartu zen. 1973-1976 urte bitartean arau hau ez zen indarrean egon, eta 1999tik aurrera ere ez. Horrela, azken urteotan ordezkapen gehienek ingelesez abesten dute, beste batzuek hizkuntza ezberdinak nahasten dituzten bitartean.\nHona hemen Eurovisionen entzun diren hizkuntza guztien taula bat, non hizkuntza bakoitzaren lehen agerpena adierazten den.\nHerbehereak "De vogels van Holland" Jetty Paerl\nSuitza "Das alte Karussell" Lys Assia\nBelgika "Messieurs les noyés de la Seine" Fud Leclerc\nItalia "Aprite le finestre" Franca Raimondi\nErresuma Batua "All" Patricia Bredin\nDanimarka "Skibet skal sejle i nat" Birthe Wilke & Gustav Winckler\nSuedia "Lilla stjärna" Alice Babs\nLuxenburgo "So laang we's du do bast" Camillo Felgen\nNorvegia "Voi voi" Nora Brockstedt\nIpar Samiera 1960\nEspainia "Estando contigo" Conchita Bautista\nFinlandia "Valoa ikkunassa" Laila Kinnunen\nJugoslavia "Neke davne zvezde" Ljiljana Petrović\nJugoslavia "Brodovi" Vice Vukov\nJugoslavia "Život je sklopio krug" Sabahudin Kurt\nJugoslavia "Brez Besed" Berta Ambrož\nMalta "Marija l-Maltija" Joe Grech\nIrlandako gaelera 1972\nIrlanda "Ceol an Ghrá" Sandie Jones\nIsrael "Ey Sham" Ilanit\nGrezia "Krasi, thalassa kai t'agori mou" Marinella\nTurkia "Seninle bir dakika" Semiha Yanki\nMaroko "Bitaqat hub" Samira Bensaïd\nJugoslavia "Džuli" Daniel Popović\nIslandia "Gleðibankinn" ICY\nSuitza "Viver senza tei" Furbaz\nItalia "Comme è ddoce ò mare" Peppino di Capri\nAntillar kreolera 1992\nFrantzia "Monté la riviè" Kali\nFrantzia "Mama Corsica" Patrick Fiori\nEstonia "Nagu merelaine" Silvi Vrait\nErrumania "Dincolo de nori" Dan Bittman\nEslovakia "Nekonečná pieseň" Tublatanka\nLituania "Lopšinė mylimai" Ovidijus Vyšniauskas\nHungaria "Kinek mondjam el vétkeimet?" Friderika Bayer\nErrusia "Vyechniy stranik" Youddiph\nPolonia "To nie ja" Edyta Górniak\nAntzinako greziera 1995\nGrezia "Pia Prosefhi" Elina Konstantopoulou\nFrantzia "Diwanit Bugale" Dan Ar Braz\nMazedonia "Ne zori, zoro" Vlado Janevski\nLituania "Strazdas" Aistė\nAsmatutako hizkuntza 2003\nBelgika "Sanomi" Urban Trad\nLetonia "Dziesma par laimi" Fomins & Kleins\nAndorra "Jugarem a estimar-nos" Marta Roure\nUkraina "Wild Dances" Ruslana\nEstonia "Tii" Neiokõsõ\nAmerikar keinu hizkuntza 2005\nLetonia "The War is Not Over" Valters & Kaža\nAlbania "Zjarr e ftohtë" Luiz Ejlli\nMonako "La Coco-Dance" Sévérine Ferrer\nBulgaria "Water" Elitsa Todorova & Stoyan Yankulov\nTxekia "Malá dáma" Kabát\nArmenia "Anytime You Need" Hayko\nNorvegia "Haba Haba" Stella Mwangi\nErrusia "Party for Everybody" Buranovskiye Babushki\nBulgaria "Love Unlimited" Sofi Marinova\nGeorgia "I'm a Joker" Anri Jokhadze\nMazedonia "Pred da se razdeni" Esma & Lozano\nKrimeako tatarera 2016\nUkraina "1944" Jamala\nBielorrusia "Story of My Life" Naviband\nItalia "Occidentali's Karma" Francesco Gabbani\nGeorgia "Keep on Going" Oto Nemsadze\nIsrael "Feker libi" Eden Alene\nSranan Tongo 2021\nHerbehereak "Birth of a New Age" Jeangu Macrooy\nSerbia "In corpore sano" Konstrakta\nHizkuntza hauetaz gain, dialekto ugari entzun izan dira leihaketan, hizkuntza nagusitik gehiago zein gutxiago desberdintzen direnak.\nAustria "Musik" Marianne Mendt\nFinlandia "Fri?" Beat\nAustria "Weil's dr guat got" George Nussbaumer\nAustria "Weil der Mensch zählt" Alf Poier\nEspainia "Un Blodymary" Las Ketchup\nFinlandia ekialdeko kareliera\nFinlandia "Työlki ellää" Kuunkuiskaajat\nAlbania "Suus" Rona Nishliu\nAustria "Woki mit deim Popo" Trackschittaz\nKroazia "Mižerja" Klapa s Mora\nGreziera pontikoa 2016\nGrezia "Utopian Land" Argo\nSerbia "Nova deca" Sanja Ilić & Balkanika\nGainera, leihaketan agertu ez izan arren, beste hainbat hizkuntza zein dialekto entzun izan dira herrialdeen selekzio-prozesuetan, hala nola, Faroera, Livoniera, Mendebaldeko frisiera, Silesiera, Gagauzera, Groenlandiera, Tagaloa, Lingala, Hegoaldeko Samiera, Jorubera, Réuniongo kreolera, dialekto Erromatarra, Pitjantjatjara, Galiziera eta baita Euskara ere. 1999an Kukumiku taldea Frantzia ordezkatzeko finalista izan zen "Irradaka" euskarazko kantuarekin. Hautatzeko 12 abestitik, Kukumiku 10. postuan geratu zen.\nLehiaketaren lehen bi edizioak Suitzak eta Alemaniak antolatu ondoren, handik aurrera urte bakoitzeko herrialde irabazleak hurrengo urteko lehiaketa antolatzeko gonbidapena jasoko zuela erabaki zen. Ordundik, herrialde irabazleak sei alditan egin behar izan dio uko hurrengo urteko edizioaren antolaketari:\n1960: BBCk antolatu zuen Londresen, Herbehereek gastuagaitik uko egin ostean. Erresuma Batua hautatu zen egoitza bezala 1959an bigarren postuan gelditzeagatik.\n1963: BBCk antolatu zuen Londresen, Frantziak gastuagaitik uko egin ostean. Bigarren eta hirugarren postuan geratu ziren Monako eta Luxenburgok ere uko egin zioten antolaketari gastuagaitik.\n1972: BBCk antolatu zuen Edinburghen, Monakok ez baitzuen areto aproposik. Monakoko telebistak BBCri pasa zion gonbidapena, aurretik zeukan esperientziagatik.\n1974: BBCk antolatu zuen Brightonen, Luxenburgok bigarren urtez jarraian irabazi eta gastuagaitik uko egin ostean.\n1980: NOSek antolatu zuen Hagan, Israelek bigarren urtez jarraian irabazi eta gastuagatik uko egin ostean. Horrez gain, aldez aurrez aukeratutako data (apirilaren 19) Memoria Eguna zen Israelen urte horretan. Herbehereek hartu baino lehen beste hainbat telebista-erakundek egin zioten uko antolaketa lanari.\n2023: EBUk erabaki zuen Ukrainako UA:PBC telebistak ezingo duela lehiaketa antolatu 2022ko Errusiaren Ukrainako inbasioak sortutako segurtasun kezkak direla eta. EBUk bigarren postuan gelditu zen BBCri eskatuko ziola adierazi zuen.\n2015an EBUk Australia parte hartzera gonbidatu zuenean, Australiak irabazten badu, Australiar SBS irrati-telebistak hurrengo urteko edizioa Europako hiri batean ekoitziko zuela iragarri zen, bere aukerako EBUko kide aktibo batekin batera.\nSuitza "Refrain" Lys Assia\nHerbehereak "Net als toen" Corry Brokken\nFrantzia "Dors mon amour" André Claveau\nHerbehereak "Een beetje" Teddy Scholten\nFrantzia "Tom Pillibi" Jacqueline Boyer\nLuxenburgo "Nous les amoureux" Jean-Claude Pascal\nFrantzia "Un premier amour" Isabelle Aubret\nDanimarka "Dansevise" Grethe & Jørgen Ingmann\nItalia "Non ho l'età" Gigliola Cinquetti\nLuxenburgo "Poupée de cire, poupée de son" France Gall\nAustria "Merci, Chérie" Udo Jürgens\nErresuma Batua "Puppet on a String" Sandie Shaw\nEspainia "La, la, la" Massiel\nErresuma Batua "Boom Bang-a-Bang" Lulu\nEspainia "Vivo cantando" Salomé\nFrantzia "Un jour, un enfant" Frida Boccara\nHerbehereak "De troubadour" Lenny Kuhr\nIrlanda "All Kinds of Everything" Dana\nMonako "Un banc, un arbre, une rue" Séverine\nLuxenburgo "Après toi" Vicky Leandros\nLuxenburgo "Tu te reconnaîtras" Anne-Marie David\nSuedia "Waterloo" ABBA\nHerbehereak "Ding-a-dong" Teach-In\nErresuma Batua "Save Your Kisses for Me" Brotherhood of Man\nFrantzia "L'oiseau et l'enfant" Marie Myriam\nIsrael "A-Ba-Ni-Bi" Izhar Cohen & The Alphabeta\nIsrael "Hallelujah" Milk and Honey\nIrlanda "What's Another Year" Johnny Logan\nErresuma Batua "Making Your Mind Up" Bucks Fizz\nAlemania "Ein bißchen Frieden" Nicole\nLuxenburgo "Si la vie est cadeau" Corinne Hermès\nSuedia "Diggi-Loo Diggi-Ley" Herreys\nNorvegia "La det swinge" Bobbysocks\nBelgika "J'aime la vie" Sandra Kim\nIrlanda "Hold Me Now" Johnny Logan\nSuitza "Ne partez pas sans moi" Céline Dion\nJugoslavia "Rock Me" Riva\nItalia "Insieme: 1992" Toto Cutugno\nSuedia "Fångad av en stormvind" Carola\nIrlanda "Why Me?" Linda Martin\nIrlanda "In Your Eyes" Niamh Kavanagh\nIrlanda "Rock 'n' Roll Kids" Paul Harrington & Charlie McGettigan\nNorvegia "Nocturne" Secret Garden\nIrlanda "The Voice" Eimear Quinn\nErresuma Batua "Love Shine a Light" Katrina & The Waves\nIsrael "Diva" Dana International\nSuedia "Take Me to Your Heaven" Charlotte Nilsson\nDanimarka "Fly on the Wings of Love" Olsen Brothers\nEstonia "Everybody" Tanel Padar, Dave Benton & 2XL\nLetonia "I Wanna" Marie N\nTurkia "Everyway That I Can" Sertab Erener\nGrezia "My Number One" Helena Paparizou\nFinlandia "Hard Rock Hallelujah" Lordi\nSerbia "Molitva" Marija Šerifović\nErrusia "Believe" Dima Bilan\nNorvegia "Fairytale" Alexander Rybak\nAlemania "Satellite" Lena\nAzerbaijan "Running Scared" Ell & Nikki\nSuedia "Euphoria" Loreen\nDanimarka "Only Teardrops" Emmelie de Forest\nAustria "Rise Like a Phoenix" Conchita Wurst\nSuedia "Heroes" Måns Zelmerlöw\nPortugal "Amar pelos dois" Salvador Sobral\nIsrael "Toy" Netta\nHerbehereak "Arcade" Duncan Laurence\nRotterdam bertan behera utzitakoa\nItalia "Zitti e buoni" Måneskin\nUkraina "Stefania" Kalush Orchestra\n↑ 4 herrialdek puntu kopuru berdina lortu zuten, eta garaian berdinketa deuseztatzeko araurik ez zegoenez, laurak garaile izendatu zituzten.\nIrlanda 7 1970, 1980, 1987, 1992, 1993, 1994, 1996\nSuedia 6 1974, 1984, 1991, 1999, 2012, 2015\nFrantzia 5 1958, 1960, 1962, 1969[c 1], 1977\nLuxenburgo 5 1961, 1965, 1972, 1973, 1983\nErresuma Batua 5 1967, 1969[c 2], 1976, 1981, 1997\nHerbehereak 5 1957, 1959, 1969[c 3], 1975, 2019\nIsrael 4 1978, 1979, 1998, 2018\nNorvegia 3 1985, 1995, 2009\nDanimarka 3 1963, 2000, 2013\nItalia 3 1964, 1990, 2021\nUkraina 3 2004, 2016, 2022\nEspainia 2 1968, 1969[c 4]\nSuitza 2 1956, 1988\nAlemania 2 1982[c 5], 2010\nAustria 2 1966, 2014\nBelgika 1 1986\nJugoslavia 1 1989\nEstonia 1 2001\nLetonia 1 2002\nTurkia 1 2003\nGrezia 1 2005\nFinlandia 1 2006\nSerbia 1 2007\nErrusia 1 2008\nAzerbaijan 1 2011\nPortugal 1 2017\n↑ Elkarbanatutako garaipena.\n↑ Mendebaldeko Alemania.\nBoikota eskatu izan da inoiz.\nLehiaketak kritika ugari jasotzen ditu, bai musikaren kalitate ikuspuntutik, eta bai herrialdeen arteko lotura politiko, kultural eta demografikoek sailkapenean omen duten eraginagatik.\nMusikari dagokionez, abesti partaide gehienak pop erraz eta itsaskorrenetik ateratzen ez direla leporatzen zaio lehiaketari, izan ere herrialde oso ezberdinetako ikusleen oniritzia lortzea dute helburu. Askotan hala nola deigarritasuna lortzeko musikarekin zerikusirik ez duten antzezpenak edo trikimailu ikusgarriak erabiltzea ere egotzi zaie maiz partaideei.\nFestibalean irizpide politiko eztabaidagarri batzuk egon direla ere adierazi izan da.\n↑ «Eurovision, gerra edo bakea nahieran» Argia (Noiz kontsultatua: 2022-05-16).\n(Ingelesez) Esctoday, albiste eta zaleen webgunea\nAzken aldaketa 22 ekaina 2022(e)an, 12:54(e)tan\nOrriaren azken aldaketa: 22 ekaina 2022, 12:54.


Udako bost entsalada | Consumer\nUdako bost entsalada\nJanari osasungarri eta praktikoaz gozatzeko proposamenak, kolore, zapore eta testuren ñabardurekin\nEntsaladak udako erreginak dira. Hilabete hauetan, inoiz baino arinagoa eta freskoagoa da, bitaminak, mineralak, zuntza eta, ez gutxiago, ura! Landareek ur asko dute, eta, beraz, hidratazio ona izaten laguntzen dute. Garai honetan, gainera, baratzeak eta mahaiak oso ehundura eta kolore desberdinez betetzen dira, dozenaka konbinazio probatzen uzten dutenak. Ondoren, bost udako entsalada eder proposatzen dira, egunero desberdin bat egiteko.\n1. Tomate-entsalada hainbat tomate aukeran\nOso ikusgarria eta egiteko erraza, entsalada honek tomatearen eta albahakaren zaporea du, udako bi enbaxadore bikain. Hainbat tomate mota erabil daitezke, tamaina, kolore eta ebakigailuekin. Mozzarella fresko pixka batekin osatzen da errezeta (edo gazta parmesanoaren lauzak, gehien agertzen diren zaporeak gustuko badira), albahaka hosto batzuk eta pinaziak. Elementu horiek dira pestoaren oinarria. Oliba-olioz eta gatz pixka batez ondu.\n2. Entsalada greziarra gaztarekin eta olibekin\nOhikoa da Mediterraneoko entsalada, jaki freskoa eta osasungarria baita mundu osoan. Hainbat bertsio daude. Oso erraza da. Lehenik eta behin, letxuga-hostoak garbitu eta zatitu egiten dira, eta tipula-zati txiki bat uztai txikitan mozten da; tomateak laurdenetan ebakita, feta gazta eta oliba beltzak. Ukitu pertsonalagoa eman nahi izanez gero, gazta belar finekin usaindu daiteke. Azkenik, oliba-olioarekin atondu. Entsaladak, berez, ez du gatzik behar, olibetan eta gaztan baitago.\n3. Entsalada galeper-arrautzarekin\nEntsalada plater bakar eta arin gisa dastatu nahi badugu, aukera polita da hau. Hosto berdeko barazkiak (letxuga, ziazerba, kalonigoak edo eskarola) erabiltzen dira oinarri gisa, eta plantxan salteatutako oilasko-zatiak, mokadu krokanteak eta galeper-arrautza egosiak (erdiak moztuta) gehitzen zaizkio. Arrautza osasungarria da, balio biologiko handiko proteinetan aberatsa. Platerari zapore berezia emateko, errabanatxo batzuk mozten dira xafla finetan eta entsaladari gehitzen zaizkio. Oliba-olioz, piperbeltzez eta gatzez ondu.\n4. Entsalada oilaskoarekin eta picatostesarekin\nBeste konbinazio batek, neurri batean, aurreko entsaladen osagaiak erabiltzen ditu. Kasu honetan, picatosteen ukitu kurruskariak eta plantxan oilasko zapore aberatsak aukera emango dute plater berean tenperatura eta testura desberdinekin jolasteko. Errukula-oinarri baten gainean prestatzen da entsalada. Zapore mikatz samarra du, eta olibak (zenbat eta zukutsuagoak izan, hainbat eta hobeto), oliba eta pepino ukitu bat, orduan eta barazki freskagarrienetako bat. Kontu bakarra da oilasko-pusketak amaieran eranstea, zerbitzatu aurretik, errukula orriak beroak gorozkiak gera ez daitezen. Aurreko entsalada bezala, ongi funtziona dezake plater bakar gisa.\n5. Pasta anitzeko entsalada\nPasta-entsalada, karbohidratoak dituztenez, sendoagoa da eta landare-entsalada baino gehiago asetzen du. Horregatik, aukera paregabea da plater bakar gisa jateko. Zuntz gehiago duen pasta integrala erabiltzen bada, asetzeko efektua are handiagoa izango da. Pasta beste elikagai batzuekin eta barazki gehientsuekin konbinatzen duenez, etxean dagoen edozein landarerekin presta daiteke entsalada hau. Tomate batzuk erabiltzen badira, argazkian bezala, albahakazko eta errukulazko hojita batzuk gehitzen dira, eta oliba gutxi batzuk ere bai, eta makarroien antzeko plater bat tomatearekin, baina freskoagoa. Gainera, tenperatura egokia hauta daiteke, ore epela edo hotza erabiliz, gustuen arabera.\nbegetalak entsalada janaria prestatu


Urr 29, 2018\tNork:\tolatz mitxelena\t-\nAurten Pasaian geldialdia egin dun bidaiari ontzi ikusgarria, luxuzkoa, ‘Le champlain’ izenekoa.\nBidaiari ontzien etorrerak ia beti pizten du ikusmina badiaren bueltan, eta hala gertatu da beste behin asteburuan, Le Champlain izeneko luxuzko ontziaren egonaldiarekin.\nHamabi orduz egon zen atzo Ponant ontzi-enpresa frantsesaren gurutzaontzi estreinatu berria Pasaian. Norvegian eraiki dute ontzia eta orain del aste batzuk irten zen hango ontziolatik. Lehen bidaia du, eta noski, baita Pasaian lehen aldia.\nSu artifizialen jaurtiketa ezustean harrapatu zituen pasaitarrak; bizilagun askok etxeko leihoetatik hartu zituzten irudiak.\nOntzi bikaina, poltsiko gehienen aukeretatik oso urrun. Le Champlainen bidaiatzeko txartela eguneko eta pertsonako 1100 euro inguru balio ditu. Sei pisu, 92 luxuzko kamarote, gimnasioa, jacuzzia, igerilekua, Alain Ducasen jatetxea, eta Blue Eye deritzan urpeko areto zentzumenanitzduna, guztia aukeran bertan bidaiatzen ari diren 160 turistentzat, gehienak frantsesak. Hiaen zerbitzura, eskifaian, 100dik gora langilek osatuta.\nZazpi eguneko bidaia egiten ari da Le Champlain. Lehengo ostegunetan irten zen Frantziako Honfleur portutik, eta ostiralean Sain Malon porturatu zen, handik Pasaiara etortzeko.\nPasaiatik atzo gauen irten zen, eta Portu Agintaritzak su artifizialekin agurtu zuen barkua, berez zegoen ikusmina areagotuz eta herritarren harridura piztuz. Ikuskizun ederra batzuen begietara, eta lotsagarria beste hainbatentzat, “miseriazko bizitzekin aberasten diren gutxi batzuen luxuaren eszenatoki eta ikusle izatearekin nazkatuta” suminduta.


Kordoba-Toledo autobiaren trazadurak eragina izango du katamotz iberiarrean, Ecologistas en Acción-en arabera | Consumer\nKordoba-Toledo autobiaren trazadurak eragina izango du katamotz iberiarrean, Ecologistas en Acción-en arabera\nDesagertzeko arrisku larrian dauden espezieak ere kaltetuko ditu azpiegiturak, hala nola arrano inperiala edo otsoa.\nKordoba-Toledo etorkizuneko autobiaren trazadura mundu osoko katamotz iberiarraren populazio bideragarrienaren “isolamendua” izango litzateke, Ecologistas en Acción-ek gaur ohartarazi zuenez. Zehazki, Sustapen Ministerioak Kordoba eta Puertollano (Ciudad Real) artean duela egun batzuk lizitatu zuen artekariari buruzkoa da taldea.\nEkologistek adierazi zutenez, Sierra Morenako katamotzaren populazioa “harrapatuta” egongo litzateke errepide horren eta A4 autobiaren artean, eta horrek geldiarazi egingo lituzke “espezie hori zabaltzeko aukera guztiak, eta lehorrean botako lituzke felido hori salbatzeko egiten ari diren ahalegin ekonomiko eta giza ahalegin guztiak”.\nGainera, autobia berri horrek Andaluzian desagertzeko arrisku larrian dauden espezieei eragingo die, hala nola arrano inperialari edo otsoari, eta, aldi berean, “gutxienez 600 hektarea baso mediterraneo deforestatuko dira”. Horrek desegituratu egin dezake “ekonomia bat, mendeetan zehar ingurumenaren kontserbazioa bultzatu duena, eta, horren ordez, asfaltoa eta hormigoia gailendu dena”, nabarmendu zuten kontserbazionistek.\n“Autobia berriak eraikitzeak, gainera, errepide bidezko garraioa gehitzea dakar. Hori da, hain zuzen ere, Espainian karbono dioxidoa, berotegi-efektua eragiten duen gasa isurtzearen arrazoi nagusia”. Hori dela eta, Ekologistak Martxan elkarteak gogorarazi zuen “azpiegitura hori milaka milioi kostatuko da” AVE lerroa “merkantzien trafikoa hobetzeko” egokitzeko inbertsioak egin direla.\nautobia lince-eu trazadura